text: 1Chaypacha Judamanta runasqa Josiaspa churin Joacazta churarqanku Jerusalenpi tatampa cuentanmanta kamachinampaj. 2Joacazqa iskay chunka kinsayoj watasniyoj kashaspa, kamachiyta qallarerqa, Jerusalenpitaj kinsa killallata kamacherqa. 3Chantá Egiptoj reynenqa Jerusalenpi rey kananmanta Joacazta wijch'orqa, nacionninwantaj impuestota pagachikorqa kinsa waranqa kinsa pachajniyoj kilos qolqe metalta, kinsa chunka kinsayoj kilostaj qorita. 4Chaymantataj Egiptoj reynenqa Eliaquimta churarqa Judapi, Jerusalenpiwan rey kanampaj. Eliaquimqa Joacazpa wawqen karqa. Chantá Necaoqa Eliaquimman Joacim sutita churarqa. Chaymantataj Necaoqa Joacazta presochaspa, Egiptoman apacherqa. 5Joacimqa iskay chunka phishqayoj watasniyoj kashaspa, kamachiyta qallarerqa, Jerusalenpitaj chunka ujniyoj watasta kamacherqa. Ruwasqasninrí mana allinchu karqa Señornin Tata Diospa qhawaynimpeqa. 6Chantá Babiloniaj reynin Nabucodonosorqa Joacimpa contrampi maqanakoj jamorqa. Broncemanta cadenaswan ch'ipaykuytawantaj, Babiloniaman apacherqa. 7Nabucodonosorqa Babiloniaman Tata Diospa Templompi kaj wakin imastapis apakapullarqataj. Chaykunatataj Babiloniapi templonman churaykorqa. 8Joacim kamachishaspa tukuy waj ruwasqasnin, chay millay ruwasqasnin, imaschus payta qhatirisqasnimpis qhelqasqa kashan Judajta, Israelpatawan reyesninkumanta willaj libropi. Paypa cuentanmantataj churin Joaquín kamacherqa. 9Joaquinqa chunka pusajniyoj watasniyoj kashaspa, kamachiyta qallarerqa, Jerusalenpitaj kamacherqa kinsa killa chunka p'unchayniyojta. Ruwasqasnenqa sajra karqa Tata Diospa qhawaynimpi. 10Qhepan watapi rey Nabucodonosorqa kamacherqa Joaquinta Babiloniaman apachinankuta, Tata Diospa Templonmanta aswan valorniyoj imastawan khuskata. Chantá Sedequiasta churarqa Judatawan, Jerusalentawan kamachinampaj. Sedequiasqa Joaquinpa ayllunmanta karqa. 11Sedequiasqa iskay chunka ujniyoj watasniyoj kashaspa, kamachiyta qallarerqa. Chunka ujniyoj watastataj kamacherqa Jerusalenpi. 12Ruwasqasnenqa mana allinchu karqa Diospa ñawpaqempi. Profeta Jeremiaspa ñawpaqempi mana k'umuykukorqachu, Tata Diospa simi nisqanta payman parlashajtin. 13Chantapis rey Nabucodonosorpa contrampi oqharikorqa. Nabucodonosorqa Diospa sutinrayku Sedequiasta jurachisqa mana payta wasanchananta. Sonqontapis sinch'ita rumiyacherqa, Israelpa Diosninman mana kutirikuyta munaspa. 14Jinallatataj tukuy runas, sacerdotespa kurajninkukunapis astawan juchata yapaykukorqanku, chay waj nacionespa millay jucha ruwasqasninkuta ruwaspa. Jinallataj Tata Diospa Templontapis ch'ichicharqanku, mayqentachus Tata Diosqa Paypaj t'aqasqa Jerusalenpi, chayta. 15Ñawpa tatasninkoj Señorninku Tata Diosqa Simi Nisqanta apachillarqapuni paykunaman profetasninnejta paykunata khuyasqanrayku, Templonraykutaj. 16Jinapis paykunaqa asiykukorqanku Tata Diospa willarajninkunamanta, nisqankutataj qhesacharqanku. Profetasninmantapis asiykukorqanku, Tata Diosta sinch'ita phiñachinankukama paykunaj contrankupi, manaña paykunapaj khuyay kanankama. 17Chaypacha Tata Diosqa caldeospa reyninkuta puririchimorqa paykunaj contrankupi. Payqa Diospa Templompi waynasta espadawan wañuchicherqa manataj khuyarqachu wayna runasta, nitaj sipas warmistapis, nitaj machu runastapis, nitaj allin achachistapis. Tata Diosqa tukuyninkuta paypa makisninman jaywaykorqa. 18Chantá caldeospa reyninkoqa Babiloniaman apakaporqa Diospa Templonmanta kaj imasta, jatuchajkunata, jinataj juch'uykunata. Apakapullarqataj Diospa Templompi valorniyoj kaj imasta, reypa valorniyoj imasninta, reypa kuraj kaj kamachisnimpa valorniyoj imasninkutapis. 19Chay jawaqa Diospa Templontapis ruphaykucherqanku, Jerusalén llajtaj perqasnintataj thuñirarqanku. Tukuy jatuchaj wasismampis ninata jap'iykucherqanku. Chay valorniyoj kaj imastapis tukuyninta t'unaykorqanku. 20Chay qhepatataj wañuymanta llusp'ejkunaqa Babiloniaman presos apasqa karqanku. Chaypi wata runas jina sirverqanku reyta, jinataj churisnintawan Persiamanta rey sayarinankama. 21Chay tukoyqa ruwakorqa profeta Jeremiasnejta Diospa nisqasnin junt'akunampaj. Jinamanta jallp'aqa samarikorqa qanchis chunka watas junt'akunankama. 22Persiaj reynin Ciro, ñawpaj kaj watapi kamachishajtin, Jeremiasnejta Tata Diospa parlasqan junt'akunampaj Tata Diosqa Cirota umacharqa tukuynin kamachiynimpi kajkunaman willarachinampaj parlasqaspi, jinataj qhelqasqaspipis, kay jinata: 23Persiamanta rey Ciroqa kay jinata nin: Janaj pachamanta Diosqa makisniyman churamun kay pachapi kaj tukuy reinosta, kamachiwantaj Jerusalenpi Diosta yupaychana wasita ruwapunayta; chayqa Judá jallp'api kashan. Ajinaqa mayqennillaykichejpis, Tata Diospa ayllunmanta kajkunataqa Señorniykichej Tata Dios yanapachun, jaqaymantaj richun, nispa.


c: text/html

text: 1Hazor llaqta rey Jabintaq Israel runakunaq imaymana ruwasqanta uyarispa, willaqkunata kacharqan Madón llaqta rey Jobabman, Simrón llaqta reyman, Acsaf llaqta reymanwan, 2hinallataq wichay lado orqo-orqopi reykunaman, Cineret qochaq uraynin Jordán qheswa wayq'o reykunaman, Shefela moqo-moqopi reykunaman, lamar-qocha pata Dor llaqtaq muyuriqninpi reykunamanpas. 3Kachallarqantaq Jordán qheswa wayq'opi tiyaq Canaán runakunaman, lamar-qocha patapi tiyaq Canaán runakunaman, orqo-orqopi tiyaq Amor runakunaman, Het runakunaman, Ferez runakunaman, Jebus runakunaman, Mizpa hap'iypi Hermón orqo qhatapi tiyaq Hev runakunamanpas. 4Hinan llapan chay reykunaqa lloqsimurqanku askha soldadokunantin, caballokunantin, carretakunantin ima. Paykunan karqanku qocha patapi aqo hina mana yupay atiyraq. 5Llapankutaq huñuykukurqanku, hinaspan Merom pukyu-pukyu patapi samarqanku Israel runakunaman phawaykunankupaq. 6Señor Diosmi Josueta nirqan: –Ama paykunataqa manchakuychu, paqarin kay horastan lliw wañusqataña rikuchisqaykichis. Qantaqmi caballonkuq hank'untaraq kuchunki, carretankutapas ninawan kanaykunki, nispa. 7Chaymi Josueqa Israel soldadokunantin qonqaylla Merom pukyu-pukyu patapi paykunaman phawaykurqan. 8Señor Diostaq Israel runakunawan atipachirqan, chaymi paykunaqa p'analla qatiykacharqanku hatun Sidón llaqtakama, Misrefotmaim llaqtakama, hinallataq inti lloqsimuy lado Mizpa wayq'okama. Manapunin hukllapas kawsarqanchu. 9Josueqa Señor Diospa nisqanta hunt'aspan caballonkuq hank'unta kuchurqarirqan, carretankutapas kanaykurqan. 10Chaymanta kutimuspataq Hazor llaqtata atiparqan, reynintapas wañuchirqan. Hazor llaqtaqa chay llaqtakunaq umanmi karqan. 11Hazorpi tiyaq llapan runakunatan wañuchirqanku, llaqtankutapas kanaykurqanku. 12Chay hinatakaman chay huñunakuq reykunaq llaqtankunata hap'irqan, hinaspan llapanta wañuchispa llaqtakunata thunirqan, Señor Diospa kamachin Moisespa nisqanman hina. 13Chay tukuywanpas moqo patapi llaqtakunamantaqa Hazor llaqtallatan kanarqanku. 14Chay llaqtakunapi tiyaqkunataqa llapallantapuni wañurachispankun uywankunata lliw kaqninkutawan llat'anarqanku. 15Imaynatachus Señor Diosqa Moisesta kamachirqan, kaqllatataqmi Moisespas Josueta kamachirqan, Josuetaqmi chay kamachikuyta llapachallanta hunt'arqan. 16Chay hinatan Josueqa suyuntinta hap'ikapurqan: uray ladopi orqo-orqota, Neguev hap'iyta, Gosén llapan hap'iyta, Shefela moqo-moqotawan, Jordán qheswa wayq'ota, wichay ladopi llapan orqo-orqota, chaypi kaq moqokunatawan. 17Hap'ikapusqan suyuqa karqan uray lado Seir qaylla Halac orqomanta Hermón orqo chaki Libanoq qheswanpi Baal-Gad llaqtakama, Josueqa llapantan chay llaqtakunaq reyninkunata wañuchirqan. 18Josueqa unaytan chay reykunawan maqanakurqan. 19Gabaonpi Hev runakunallan Israel runakunawanqa sumaqta rimanakurqan, wakin llaqtakunataq atipasqakama karqanku. 20Señor Diosqa awqakunaq sonqontan rawrarichisqa Israel runakunawan maqanakunanpaq, chaymi Israel runakunaqa mana khuyapayaykuspa llapanta wañurachirqanku Señor Diospa Moisesta kamachisqanman hina. 21Chay p'unchaykunapin Josueqa Hebrón llaqtapi, Debir llaqtapi, Anab llaqtapi, uray lado orqo-orqopi, wichay lado orqo-orqopi tiyaq Anac runakunata atipaspa wañuchirqan, llaqtankunatapas thunirqan. 22Chay hinapin Israel suyupi Anac runakunaqa llapallan wañuchisqa karqanku, aswanpas Gaza llaqtapi, Gad llaqtapi, Asdod llaqtallapiwanmi Anac runakunaqa qheparqanku. 23Ahinatan Josueqa Señor Diospa Moisesta kamachisqanman hina suyuntinta hap'ikapurqan. Chaymantataq llapan Israel runakunaman rakirqan ayllunkunaq kasqanman hina paykunaq hallp'an kapunanpaq. Chaymantaraqmi suyuntinpi maqanakuymanta samarirqanku.

robotstxt: allowed

filter: keep


text: 1Chaymantaqami wakin fariseukuna, chaynulla saduceo runakuna riranllapa Jesusta rikaq. Chaymi paykunaqa mabir ima ninqashi nir, kaynu niranllapa: --Chiqapta syilumanta shamushayki nir yach'anayllapapaqqa uk milagruta ruray nir. 2Piru Jesusqami niran: --Qamkunaqami tardikuna unaq syiluman chapakur, syiluta chupikallata rikarqa ninkillapa: 'Kusa shumaq tyimpumi kanqa' nir. 3Piru allaqmantakuna unaq syiluman chapakur syiluta chupikalla tultyawta rikarqa ninkillapa: 'Kananqami mana allin tyimpuchu kanqa' nir. Chaynu qamkuna syiluta chapar ima tyimpukunapaq yach'arqa, ¿imapaqtaq mana intrakankillapa nuqa Dyusmanta shamusha kar yach'achishutiyqa? 4Kay kusala mana allin yarpuyniyjun kaq, chaynulla mana allita kriyimaq runakunaqami uk milagruta ruranaypaq mañamanllapa. Piru kay mana kriyimaq runakunaqami Taytay Dyus imanutaq Jonaswan ruraran chaynulla nuqawan ruratinla, munarqa intrakanqallapa. Chaynu nirqa chay kutilla, riranna chay runakunamantaqa. 5Jesuspa yach'akuqninkuna quch'apa uklaw manyanman pasasha karqa yarpuranllapa, tantakunata qunqar rishallapa nir. 6Chaymantami Jesusqa niran: --Allita kwintata qukar, kuytakankillapa chay fariseo, chaynulla saduceo runakunapa libaduranllapamanta nir. 7Chaymi chay yach'akuqninkunaqa paykunapura ninakuranllapa: "¡Mana tantata apamusha kashallapami, chaynu nimashanchikllapa kanqa!" nir. 8Chaynu yarpuyanllapa nir yach'ayashanraykumi, Jesusqa kaynu niran: --¿Imapaqtaq ninkillapa, tanta mana kanchu nirqa? ¡Ima manaraqchu allita nuqapi kriyinkillapa! 9¿Manaraqchu intrakankillapa, chaynulla mananachu yarpunkillapapis, chay sinku tantitamanta sinku mil runakunata qarashaytaqa? Chaqa achka kanastataraqmi subratinpis tantaraykillapa. 10Chaynulla manachu yarpunkillapa chay syiti tantitamanta kwatru mil runakunata qaratiypis, achka kanastata subranta tantashaykillapataqa. 11¿Ima manachu kwintata qukaraykillapa, nuqaqa manami tantapaqchu rimayaray nirqa? Ashwanmi nishuyarayllapa kuytakanaykillapapaq chay fariseo, chaynulla chay saduceo runakunapa libaduranmanta. 12Chaymantami paykunaqa intrakaranllapana mana tantapa libaduranpaqchu willamayashanchikllapa nir. Ashwanmi intrakaranllapa chay fariseo, chaynulla saduceo runakuna yach'achikuyashanmanta kuytakananllapapaq nir. 13Jesusqa uk lugar Cesarea Filipuman ch'arqa, tapuran chay yach'akuqninkunataqa: --Nuqa Dyusmanta Shamuq Runapaqqa ¿mayqanshi kani ninllapataq runakunaqa? nir. 14Chaynu nitinqa paykunaqa niranllapa: --Wakinqami ninllapa, Shutichikuq Juan nir. Nataq wakin-shuypaqa ninllapa Eli'as nir. Chaynulla wakinkunaqa ninllapa Jeremi'as, manaqapis Dyuspa uk rimaqnin kanqa nir. 15--Qamkunapaq-shuypaqa ¿mayqantaq kani? --nir tapuran chay yach'akuqninkunataqa. 16Chaymi Simo'n Pedruqa niran: --Qamqami Dyuspa Akrashan Cristun, tukuy tyimpupaq kawsaq Dyuspa Wamran kanki, nir. 17Chaymi Jesusqa niran: --Kusa shumaqmi kanki Jonaspa wamran Simo'n. Chaqa nuqapaq yach'anaykipaqqa unaq syilumanta Taytaymi intrachishusha, manami mayqan runa imachu. 18Chaymi kananqa kusalata kriyir, jwirti rumi yupay kashaykirayku Pedro shutichishayki. Chaynuqami wakin kriyiqkunapaqqa atun rumi yupayna kayanqa kriyishaykiqa. Chaymi chay rumipa ananman ch'urar llutakur uk wasita shachiq yupayna kashaq chay wakin nuqapi kriyiqkunawanqa. Chaynuqami chay mana allinta rurachikuq dyabluqa mana binsiyta puytinqanachu. 19Piru kananqami Pedro, Taytay Dyus syilupi mantakuyashanman yaykuqkunata rikanaykipaqna numrashayki. Chaymi kay pachapi mayqanpis mana kriyishanrayku, Dyus mantakuyashanman mana yaykunqachu nitkiqa, unaq syilupi Taytaypis mana yaykuchinqachu. Chaynulla kay pachapi mayqanpis kriyishanrayku Taytay Dyus mantakuyashanman yaykunqa nitki-shuypaqa, Taytaypis yaykuchinqa mantakuyashanmanqa. 20Chaynu Pedruta nishana karqami Jesusqa yach'akuqninkunataqa willaran, ama mayqantapis willananllapapaqchu, payqa Dyuspa Akrashan Cristun nirqa. 21Chaymanta-pachami Jesusqa yach'akuqninkunata kaynu nir intrachiq qallariran: "Nuqaqami Jerusale'n pwiblumanna riyashaq. Chaymi chay pwibluman ch'atiyqa, chaypi ruku kaq mantakuqkuna, kurakunapa mantaqninkuna, Moise's mantakushanta yach'ar yach'achikuqkuna ima aypar kusalata qischamanqallapa. Chaynu qischamarmi wanuchimanqallapa. Piru chaynu wanuchimatinllapamapismi kimsa diyamantaqa kawsamushaq" nir. 22Chaynu nitinmi, Pedruqa uklawman Jesusta paylata apar anyaqnulla kaynu nir willaran: --¡Dyusqami mana munanqachu chaynu qischakanaykipaqqa Taytituy! ¡Chaqa manami allinchu chaynu pasashunanpaqqa! nir. 23Chaynu nitinmi Jesusqa Pedrulawman tikrakamur niran: --¡Ashuy naypaymantaqa dyablu! Chaqa qamqami Dyus munashanta mana intrakar, yanqa runakuna yarpushannula yarpur, Dyus munashanta mana ruranayta munar disanimachimayanki nir. 24Chaymanta-shuypaqami Jesusqa yach'akuqninkunata kaynu niran: "Mayqanpis nuqapa yach'akuqniy kanarqami amana bidanllapapaqqa llakinqallapanachu. Ashwanmi kruspi wanuchinatinllapamapis ama manchakurchu nuqalapi yarpur shachinakunqallapa. 25Chaqa mayqanpis paykuna munashannulla bidanta washayta kamaqkunaqami tukuy tyimpupaqna qischakanqallapa. Piru mayqanpis nuqapi kriyishanrayku qischakar wanuqkunaqami tukuy tyimpupaqna kawsanqallapa. 26Chaqa nishaykillapa: Mayqanpis kay pachapi kaq ima munashanta tantakur mana washakatinqa, ¿imapaqtaq sirbiyan chay tantakushanqa? ¿Manaqa uk runachu achka imata pagrakur washakayta puytinman? ¡Manami! 27Chaqa nuqa Dyusmanta Shamuq Runaqami shamushaq Taytay Dyuspa llipyalla pudirninwan, angelniykunawan ima. Chaynu shamurmi tukuyta allita rikar yach'ar imanu rurashanllapanulla imanu kananpaqmapis nishaq. 28Chiqaptami nishaykillapapis: Kaypi kaqmanta wakinllaqami mana wanunkillaparaqchu Dyusmanta Shamuq Runata mantakuqta rikanaykillapakaman nir".


text: 1Jerusalenman chayaspataq Roboamqa huñurqan llapan Judá ayllumanta Benjamín ayllumantawan pachak pusaq chunka waranqa akllasqa soldadokunata. Payqa Israel runakunawan maqanakuytan yuyaykurqan, ahinapi suyunta kutichikapunanpaq. 2Señor Diosmi ichaqa profeta Semaiasta nirqan: 3–Salomonpa churin Judá rey Roboamta, llapan Judá aylluta, Benjamín ayllutapas nimuy, 4Señor Diosmi nin: Ama wawqeykichis Israel runakunawan maqanakuq riychischu, wasiykichista llapaykichis kutipuychis. Suyuq t'aqanakunantaqa ñoqan unancharqani, nispa. Chaymi paykunaqa Señor Diospa nisqanta kasukuspa kutipurqanku, manataq Jeroboam contra maqanakuq ripurqankuchu. 5Roboamqa Jerusalenpin tiyarqan, hinaspa Judapi wakin llaqtakunata pukara llaqtakunaman tukuchirqan. 6Chaykunan karqan Belén, Etam, Tecoa, 7Bet-sur, Soco, Adulam, 8Gat, Maresa, Zif, 9Adoraim, Laquis, Azeca, 10Zora, Aijalón, Hebronpiwan. Llapan chaykunan Judá aylluq Benjamín aylluq pukarayoq llaqtankuna kapurqan. 11Muyuriq perqankunatapas allinta ruwarqan, hinaspa kamachikuqkunata churarqan, hinallataq mikhuytapas aceitetapas vinotapas chay llaqtakunapi waqaycharqan. 12Llapan chay llaqtakunapin escudokunata espadakunata ima churarqan, chaymi ancha allin pukara hina karqan. Judá ayllupas Benjamín ayllupas Roboamtan servirqanku. 13Israel suyuntinpi tiyaq llapan sacerdotekuna Leví runakuna iman tiyasqanku cheqaskunamanta ripuspanku Roboamman huñukapurqanku. 14Paykunaqa uywa michina hallp'ankutapas wasinkutapas wikch'uspan hampurqanku Judá suyuman Jerusalén llaqtamanwan. Paykunataqa Jeroboammi churinkunapiwan Señor Diospaq sacerdote-kayninkumanta wikch'urqanku. 15Chaymi Jeroboamqa sacerdotekunata akllakurqan wak'a dios yupaychana cheqaskunapi llank'anankupaq, orqo cabra rikch'aykunata paypa ruwachisqan torillo rikch'aykunatawan yupaychanankupaq. 16Leví runakunaq qhepantaqa hamullarqankutaqmi Jerusalenta Israelpa ayllunkunapi kaq Dios sonqo llapan runakunapas, ñawpa taytankuq Diosnin Señorman sacrificiota haywanankupaq. 17Paykunan Judá suyuta allinta kallpacharqanku, Salomonpa churin Roboamtataq kinsa wata yanaparqanku, Davidpa kawsasqanta Salomonpa kawsasqanta hina kawsaspanku. 18Roboamqa Mahalatwanmi casarakurqan, Mahalatpa taytanmi karqan Davidpa churin Jerimot, mamantaq Isaipa churin Eliabpa ususin Abihail. 19Mahalatmi wachakurqan Jeusta, Semariasta, Zahamtawan. 20Chaymantataq Roboamqa Absalonpa ususin Maacawan casarakurqan, chaymi paypas wachakullarqantaq Abiasta, Ataita, Zizata, Selomit-tawan. 21Payqa Absalonpa ususin Maaca warmintan anchata munakurqan llapan warminkunamantapas tiyaqmasin warmikunamantapas. Roboamqa chunka pusaqniyoq warmikunawanmi casarakurqan, tiyaqmasin warmikunataq soqta chunka karqan. Churinkunan karqan iskay chunka pusaqniyoq, ususinkunataq soqta chunka. 22Roboamqa Maaca warminpi churin Abiastan reyta churayta munarqan, chaymi wawqenkunaq umallinta churarqan. 23Allin yuyaywan ruwaspanmi Roboamqa llapan churinkunata ch'eqechirqan Judapi Benjaminpi llapan pukara llaqtakunaman, paykunamanqa askha mikhuykunatan qorqan, askha warmikunatataq taripurqanpas.


text: 1Saúl filisteokunata wijch'usqanmanta kutimushajtin, willarqanku Davidqa En-gadi ch'innejpiña kashasqanta. 2Chantá Saúlqa tukuy israelitakunamanta kinsa waranqa soldadokunata ajllaspa, Davidta, chanta runankunantawan mask'aj kachaykukorqa. K'ita cabraj purinan orqopi mask'amorqa. 3Purishaspa oveja puñuchina kanchaman chayarqa, chay qayllanejpitaj uj jatun qaqa jusk'u karqa. Chantá Saúl jisp'arikoj chay jusk'uman yaykuykorqa. Chayllapitaj Davidwan runankunanwan ima pakakusharqanku. 4Chantá Davidpa runankunan payta nerqanku: –Kunan junt'akun enemigoykita jaywaykusqayki nispa Tata Dios nisusqanqa. Kunanqa paywan ruway imatachus munasqaykita, nispa. Davidtaj sayariytawan, misi chakillamanta qayllaykuspa, Saúlpa ponchonmanta uj chhikanta k'uturparerqa. 5Chantá Davidta sonqon juchacharqa, Saulpa p'achanta k'utusqanmanta. 6Runankunatataj nerqa: Tata Diosqa amapuni munachunchu jatun kamachejniypa contrampi oqharikunayta. Payqa jatun kamachej Tata Dios ajllaspa churasqanrayku, nispa. 7Ajinamanta Davidqa Saúlta ama wañuchinankupaj runankunanta jark'arqa. Saúltaj chay jusk'umanta llojsimuspa, ñanninta riporqa. 8Chantá Davidqa Saúlpa qhepampacha llojsimuspa, jatunmanta qhaparerqa: –Wiraqochi kamachejníy, nispa. Saúl qhepaman qhawarejtintaj, Davidqa qonqoriykukuspa pampakama k'umuykorqa. 9Chantá nerqa: –Wiraqochíy, ¿imaraykutaj kasuta ruwanki, Davidqa qanta mana allinta ruwasuyta munaspa mask'ashasunki, nispa nisqankutari? 10Wiraqochíy, qan kikiyki rikunki, Tata Diosqa qanta imaynatachus makiyman churasusqanta. Chay jusk'upi kashajtiyki, noqaqa mana wañuchisuyta munarqanichu, aswampis khuyarqayki: “Jatun kamachejta mana wañuchiymanchu, imaraykuchus Diospa churasqan,” nispa. 11Qhawariy tatáy, ponchoykimanta uj chhikanta k'utusqayta makiypi jap'ishani. Munaspaqa, qanta wañuchiykiman karqa. Kaywan qanqa umachakuy, wiraqochíy, noqaqa mana ima sajratapis ruwasuyta yuyasqayta, nitaj wasanchasusqaytapis, nillataj contraykipi juchallerqanichu. Chaywampis qanqa wañuchinawaykipaj mask'awanki. 12Qanwan noqawan pichus juchayoj kasqanchejta Tata Dioslla nichun; imatachus ruwawasqaykimantaqa Dioslla yachachun. Chaywampis noqaqa mana jayk'ajpis kamachejniypa contranta makiyta oqharisajchu. 13Ñawpa runakuna niyta yachanku: “Sajra kajta ruwanaqa, sajra runakunamanta llojsimun,” nispa. Chayrayku noqaqa qampa contraykipi mana oqharisajchu. 14¿Israel suyoj jatun kamachejnin pejpa qhepantataj llojsimorqari? ¿Pitataj qhatiykachashanri? Uj alqo wañusqatachu? Chayrí uj pikitachu? Chaymin noqa kani. 15Chayrayku Tata Dios iskayninchejmanta yachachun. Nichuntaj pichus juchayoj kasqanchejta. Payllataj qanmanta jark'akuwachun, nispa. 16David parlayta tukojtin, Saúlqa qhaparispa, nerqa: –Qanqa waway Davidsina kankeqa, nispa. Chantá Saúl mayta waqarikorqa. 17Saul nillarqataj: –Qanqa aswan cheqan runa kanki noqamanta nisqaqa; sajra kajta ruwashasojtiypis allin kajwan kutichishawanki. 18Kunan yachayta qowanki noqaj allinniyta mask'asqaykita; Tata Dios makiykiman churashawajtimpis, mana wañuchiwarqankichu. 19Cheqamanta ni pipis kanchu enemigonta taripaspaña mana wañuchejqa. Chayrayku Tata Diosqa allin kajwan kutichipusuchun, noqawan kunan imatachus ruwasqaykimanta. 20Kunan sut'ita yachani qan jatun kamachej kanaykita, qan jatun kamachej jina kashajtiykitaj israelitakunata tukuy imapi allillan rinanta. 21Juraway ari Tata Diospa sutinrayku, wawaykunata, nitaj allchhiykunatapis mana wañuchinaykita, nitaj sutiytapis aylluy ukhumanta chinkachinaykita, nispa. 22Davidtaj jurarqa, chaymantataj Saúlqa wasiman kutiporqa. Davidwan, runankunanwantaj pakakusharqanku chay chhankaman ripullarqankutaj.


text: 1Cunaga, Cristo Jesuspi tiajcuna ima cauźaras mana charinaunzhu, mana aicha munaira catisha astaun Ispiritura. 2Ispíritu mandashca ley shimi, Cristo Jesupi causaira cusha, ñucara llushpichihuaca ucharana ley shimimanda, huañuna ley shimimandas. 3Ley shimi mana ushashcara, irqui tucujpi aicha mana valishcamanda, Dios chita rarca, paihua Churira cachasha uchayuj aicha samii, ucharaigumanda. Shina rasha Dios uchara cauźayachica aichai, 4ley shimi ministishcaunara ñucanchijpi pactarinauchu, mana aicha munaibi causajcunahua astaun Ispíritu munashcai purijcunahua. 5Aicha munashcara catijcuna aicha munashcara iyanaun, randi Ispíritu munashcara catijcuna Ispíritu munashcara iyanaun. 6Aicha munashcara rana huañuimi, randi Ispíritu munashcara rana causaimi, cushi shungumi. 7Uchara rana munai Diosta chijnin, Dios camachishca shimira mana uyan, mana ushan. 8Aicha munashcai causajcuna Diosta cushiyachinara mana ushanaun. 9Canguna mana aicha munashcai causaunguichichu, astaumbas Ispíritu munashcai, Diospa Ispíritu canguna ucui causaupi. Maicans Cristo Ispiritura mana charisha, mana paihuajchu. 10Astaun Cristo cangunajpi tiaupi, aicha sirtu pacha huañushcami ucharaigu, randi ispíritu causaun ali dirichu ashcaraigu. 11Jesusta huañushcaunamanda causachij Ispíritu canguna ucui causausha, Cristo Jesusta huañushcaunamanda causachij Dios shinallara canguna huañunalla aichara causachingami paihua Ispiritumanda, pai canguna ucui tiausha. 12Shinajpi, uquiuna, mana dibiyujchu anchi aichama, aicha munashcai causangaj. 13Canguna aicha munashcai causausha huañunguichimi, astaumbas Ispiritumanda aicha ranaunara huañuchisha, causanguichimi. 14Tucui Diospa Ispíritu pushashcauna, caigunami Diospa churiuna anaun. 15Canguna isclavu cuinta sirvina iyaira mana apicanguichichu cuti manzhaihua tiangaj, astaun churi cuinta apina iyaihua, “Abba, Yaya,” nisha caparingaj. 16Diospa Ispiritullara ñucanchi ispiritui riman imasna ñucanchi Diospa churiuna ashcara. 17Ñucanchi churiuna asha, shinallara herederos nishca apijcuna anchi, Diosmanda cushcara apijcuna; Cristohua pariju apijcuna anchi ñucanchi paihua pariju turmindarisha, paihua pariju sumajyachishca angaj. 18Caita sirtu pacha yachani: ñucanchi cuna huras turmindariushca mana imaschu, astaun ñucanchira huasha huras ricuringarau sumajyachina ashcami valin. 19Munai munaihua tucui Dios rashcauna Diospa churiuna ricurimunara chapanaun. 20Tucui Dios rashcauna mana valij tucunauca, mana paiguna munaimanda, astaun casna raj Diospa munaimanda; pai chapausha shina rarca. 21Tucui Dios rashcaunara shinallara ismunamanda llushpichishca anaunga, Diospa churiuna gustu sumaj liuri tucunai icungaj. 22Yachanchi tucui Dios rashcauna pariju nanachinaun cuna hurascama, imasna shu huarmi huahuara pagarichingaj nanachishcasna. 23Mana chigunalla, astaun ñucanchis, Ispiritura charijcuna, ñaupa punda aparishca cuintami, shinallara shungu ucui huacanchi; Dios ñucanchira churiunasna apingaraushcara chapaunchi, caimi ñucanchi aichara cuti randina. 24Chapausha quishpichi tucucanchi, astaun ima ricurijtas mana chapanallachu. ¿Ricurijtaga, imarasha chapana? 25Randi, ñucanchi mana ricurijta chapausha, ahuantasha chapaunchimi. 26Shinallara Ispíritu ñucanchi irqui ajta yanapaun, imasna ñucanchi ministishcara mañangaj mana ali yachanchichu, astaun quiquin Ispíritu ñucanchimanda mañaun, mana rimaihuaj shimihua rugasha. 27Astaumbas shungura ricuj Dios Ispíritu munashcara yachan. Ispíritu quirijcunamanda mañaun, Dios munashcasna. 28Caita yachanchi: Diosta llaquijcunama tucui imas pariju yanaparin ali tucungaj, pai munashcamanda cayashcaunama. 29Pai ñaupamanda ricsishca runaunara ajllaca, paihua Churisna ricurijcuna tucungaj, Churi ashca uquiunamanda ñaupa punda pagarij tucungaj. 30Ajllashcaunara shinallara cayaca, cayashcaunara ali dirichuunara rarca, ali dirichu rashcaunara shinallara sumajyachica. 31Caimanda, ¿imara nishun? Dios ñucanchihua ajpi, ¿pita ñucanchihua cuntra tucungai? 32Dios paihua quiquin churira mana mitsacachu, astaun paita cuca tucui ñucanchi randimanda, ¿manzhu paihua pariju tucuira ñucanchira cungai? 33Pita Dios ajllashcaunara cauźayachinga? Dios ali dirichu alichijmi. 34¿Pita ñucanchira cauźayachinga? Cristo huañushca, causarishca, maspas Diospa ali maqui partii tiaun, pai shinallara ñucanchimanda mañaun. 35¿Pita ñucanchira Cristo llaquishcamanda anzhuchingai? ¿Turmindarina, huacana, yarcai, llatan tucuna, huañuna, sauli—caiguna anzhuchihuanaungachu? 36Imasna quillcashca tian: “Canda llaquishcamanda intiru punzhaunai huañuchishcami anchi. Huañuchina buriguunasna iyashcami anchi.” 37Astaun cai tucuibi yalijta vinsijcunami anchi, ñucanchira llaquij Cristomanda. 38Chiraigumanda sirtu yachani huañuna, causana, angelguna, atunguna, ushajcuna, cuna huras tiajcuna, huasha huras shamujcunas, 39ahuai tiaj, ucui tiajpas, ima causajpas, mana ushanzhu ñucanchira anzhuchinara Diospa llaquinamanda, cai llaquina ñucanchi Señor Jesucristoimi.


text: 1Timoteo, sumaj tantiyacunquiman. Jipataga sasa caway canga. 2Waquin runacuna runa-masinta mana llaquipar, quiquillanpaj yarpaçhacunga. Jillayllapaj wañunga. Sumaj-tucur alli cashanta musyachicunga. Alli-tucullar puringa. Runa-masinta ashllinga. Maman-taytantapis mana wiyacungachu. Yupay-tucuyllaçhu cawanga. Tayta Diosninchita mana manchapacungachu. 3Juyu cashpan cuyapäcuytapis mana yaçhangachu. Jagayash cashpan piwanpis alli ricanacuyta mana yaçhangachu. Tumpacullar puringa. Shungun munashallanta imatapis ruranga. Pasaypa juyu runa canga. Tayta Diosninchipa shungun munashannuy rurajcunatapis chiquinga. 4Ishcay cära car, shimintapis mana çharcungachu. Pishi-yarpayyuj canga. Pingacuyninpis ushyacash canga. Shungun munapashallanta imatapis rurar, Tayta Diosninchipäga mana imasi jucungachu. 5Runa ricanallanpämi payta manchapacuj-tucunga. Shimintam ichanga wiyacuytapis mana munangachu. Chay-niraj runacunapita witicunquiman. 6Waquincunana yaçhaj-tucur warmicuna-raycullar juc runacunapa wasinman aywan. Warmicunapis pishi-yarpayyuj car, juchacushanpita llaquish car, shungun munapashallanta ashij car, 7runapa shimintapis çhasquicuj-çhasquicujlla shuyaycan. Ichanga chay warmicuna Tayta Jesús pï cashantapis mana imaysi tantiyacungachu. 8Chay yaçhaj-tucuj runacunaga Janéswan, Jambréswan tincun. Paycuna Moisésta ticrapuran. Chaynuymi yaçhaj-tucujcunapis Tayta Diosninchita ticrapun. Jucha aparicuyllaman chutacun. Tayta Diosninchiman yupachicü nirpis, shimillan riman. 9Yaçhaj-tucurpis, alliçhüga mana llucshingachu. Upa cashanga llapan ricay musyacanga. Janéswan Jambrés pingayman çhayashan-jina paycunapis pingayman çhayanga. 10Timoteo, jammi ichanga sumaj purïshimashcanqui. Llapan shunguyquiwan shimïta çhasquicushcanqui. Nuwa-jina cawashcanqui. Yarpashätapis tantiyacushcanqui. Yupachicushä-jina Tayta Diosninchiman yupachicuycanqui. Tantiyacushä-jina imapitapis tantiyacunqui. Llaquipäcushä-jina pï-maytapis llaquipanqui. Mana yamacashä-jina imaman çhayarpis, ama yamacanquichu. 11Antioquía marcaçhu, Iconio marcaçhu, Listra marcaçhu jaticaçhar ushyamashantapis, ñacachimashantapis musyanqui. Tucuy-jinanpa ñacachimaptinpis, Tayta Diosninchi jishpichimasha. 12Pipis Washäcuj Jesúspa maquinçhu cawar Tayta Diosninchipa shungun munashanta rurarga, chiquir ushyash cawanga. Ñacaymanpis çhayanga. 13Yaçhaj-tucur juchaçhu arujcunapa shungunmi ichanga waran-waran juyu cayman çhayanga. Paycunaga yaçhaj-tucursi, rimashanta mana musyanchu. Shiminta çhasquicujcunatapis llutanta yaçhaycächin. 14Timoteo, jammi ichanga sumaj yaçhacushcanqui. Shunguyquiman Tayta Diosninchipa shimin çhayash caycaptin, ama junganquichu. Nuwacuna willapashajta musyanqui. 15Wamralla cashayquipita-pacha Tayta Diosninchipa shiminta yaçhacushcanqui. Shiminta yaçhacur, shungun yarpashantapis tantiyacunquipaj. Chaymi Washäcuj Jesúsman yupachicushpanchi jishpichimänanchitapis tantiyacunchi. 16Tayta Diosninchi quiquinmi shiminta isquirbichisha. Paypa shimin allim. Chaymi shungun yarpashallanta tantiyachicushuwan. Runa llutanta yarpaptinpis, shimin nishannuylla tantiyachicushuwan. Llutanta ruraptinpis, piñapäshuwan. Allilla cawananpaj, anyapäshuwan. 17Maquinçhu cawashpan shiminta tantiyacurmi, Tayta Diosninchipa shungun munashallanta rurar cawanga.


text: 1Purishaspanmi Jesusqa rikurqan ñawsapuni naceq runata. 2Yachachisqankunataq payta tapurqanku: –Yachachikuq, ¿imanaqtintaq kay runaqa ñawsa nacerqan? ¿Tayta-mamanpa huchanmantachu? Icha, ¿kikinpa huchanmantachu? nispa. 3Jesustaq nirqan: –Manan kikinpa huchanmantachu, manataqmi tayta-mamanpa huchanmantapaschu ñawsaqa nacerqan, aswanpas Diospa ruwayninkuna paypi rikuchisqa kananpaqmi. 4P'unchayraq kashaqtinmi kachamuwaqniy Diospa ruwanankunata llank'anaypuni, tutayaqtinmi ichaqa mana pipas llank'ayta atinqañachu. 5Kay pachapi kashanaykamaqa kay pachaq k'anchayninmi kani, nispa. 6Chayta nispataq pampaman thoqarqan, thoqayninwan t'uruchaspataq ñawsaq ñawinkunata t'uruwan llusiykurqan. 7Hinaspan nirqan: –Phaway, Siloé estanquepi mayllikamuy, nispa (Siloé sutiqa “Kachasqa” ninantan nin). Chaymi ñawsaqa rispa mayllikamurqan, hinaspan qhawashaq kutimpurqan. 8Hinaqtinmi wasi-masinkunaqa ñawpaq mañapakusqanta rikuqkunapiwan nirqanku: –¿Manachu kayqa tiyaykuspa limosna mañapakuq? nispa. 9Wakinmi nirqanku: –Arí, paypunin, nispa. Wakintaq nirqanku: –Manan paychu, paymanqa rikch'akullanmi, nispa. Ñawsamanta qhawarichisqa runataq willakurqan: –Arí, ñoqapunin kani, nispa. 10Hinan payta nirqanku: –¿Imaynatan ñawiykikunaqa kicharirqokurqan? nispa. 11Chaymi payqa kutichirqan: –Jesús sutiyoq runan t'uruchaspa ñawiykunata llusiykuwarqan, hinaspan niwarqan: Siloeta rispa mayllikamuy, nispa. Rispaytaqmi mayllikamurqani, hinan qhawarirqapurqani, nispa. 12Chaymi payta nirqanku: –¿Maypin chay runa kashan? nispa. Paytaq nirqan: –Manan yachanichu, nispa. 13Jesuspa t'uruchaspa ñawsaq ñawinkunata qhawarichisqanqa samana p'unchaymi karqan. Chaymi ñawsamanta qhawarichisqa karqan chay runata fariseokunaman pusarqanku. 15Hinan fariseokunaqa payta tapurqanku imaynatachus qhawarisqanta. Paytaq fariseokunata nirqan: –T'uruwanmi ñawiykunata llusiykuwarqan, hinan mayllikamuspay qhawapushani, nispa. 16Chaymi wakin fariseokunaqa nirqanku: –Chay runaqa manan Diosmantachu, samana p'unchaytan mana waqaychanchu, nispa. Wakintaq nirqanku: –Huchasapa runaqa manan kay milagrokunata ruwayta atinmanchu, nispa. Paykunapuran yuyayninkuta mana tupachiyta atirqankuchu. 17Chaymi ñawsa karqan chay runata wakmanta tapurqanku: –Qanri, ¿ima ninkitaq ñawiykikunata qhawarichiq runamanta? nispa. Hinan payqa nirqan: –Profetan, nispa. 18Judío umallikunataq ichaqa mana payta creerqankuchu ñawsa kasqanta, manallataq qhawarisqantapas, chaymi tayta-mamanta waqyachimurqanku. 19Hinaspan paykunata tapurqanku: –¿Kaypunichu ñawsa naceq wawaykichis? ¿Imaynataq kunanri qhawapushan? nispa. 20Chaymi tayta-mamanqa nirqan: –Arí, yachaykun wawaykupuni kasqantaqa, ñawsapuni nacesqantapas. 21Imaynachus kunan qhawashasqantan ichaqa mana yachaykuchu, pichus ñawinkunata kicharisqantapas manan yachaykuchu. Payqa machu runañan, payta tapuychis, kikinmi willasunkichis, nispa. 22Tayta-mamanqa chayta nirqan judío umallikunata manchakuspanmi. Paykunaqa rimanakurqankuñan pillapas “Jesusqa Mesiasmi” niqtaqa sinagogamanta qarqonankupaq. 23Chaymi tayta-mamanqa nirqan: –Machu runañan, payta tapuychis, nispa. 24Hinan ñawsa karqan chay runata waqyallarqankutaq, hinaspan nirqanku: –Sut'inta Diospa qayllanpi niwayku. Ñoqaykuqa yachaykun chay runaqa huchasapa kasqanta, nispa. 25Paytaq nirqan: –Huchasapachus icha manachus kasqantaqa manan yachanichu, huktan ichaqa yachani, ñoqan ñawsa kasharqani kunantaq qhawapushani, nispa. 26Chaymi paytaqa nillarqankutaq: –¿Imanarqasunkitaq? ¿Imaynatan ñawiykikunata kicharirqan? nispa. 27Hinan nirqan: –Willaykichisñan, manataqmi uyariwankichischu. ¿Imaraykun tapupayawankichis? ¿Qankunapas paypa yachachisqan kaytachu munankichis? nispa. 28Hinan k'arakta phiñakuspa nirqanku: –Qanmi payta qatikuqqa kanki, ñoqaykuqa Moisesta qatikuqmi kayku. 29Ñoqaykuqa yachaykun Moisesta Diospa rimaykusqanta, maymantachus chay runaq kasqantan ichaqa mana yachaykuchu, nispa. 30Chaymi chay runaqa paykunata nirqan: –Musphanamá kayqa, maymantachus kasqanta qankunaq mana yachasqaykichisqa, ñoqatan ichaqa ñawiykunata qhawarichiwarqan. 31Yachanchismi, Diosqa manan huchasapakunataqa uyarinchu, aswanpas pichus Diosta manchakuspa munayninta ruwan chayllatan uyarin. 32Manan hayk'aqpas uyarikurqanchu ñawsapuni naceqpa ñawin kicharisqamantaqa. 33Manachus Diosmanta pay kanman chayqa, manan imatapas ruwayta atinmanchu, nispa. 34Chaymi judío umallikunaqa payta nirqanku: –Qanqa huchapipunin nacerqanki, chaychu, ¿ñoqaykuta yachachiwankikuman? nispa. Hinaspan hawaman qarqomurqanku. 35Jesusqa chay runata qarqomusqankuta yachaspan, paywan tupaspa nirqan: –¿Runaq Churinpi iñinkichu? nispa. 36Paytaq nirqan: –Wiraqocháy, willaykuway paypi iñinaypaq, nispa. 37Jesustaq payta nirqan: –Rikushawankiñan, ñoqan kani, qanwan rimaq, nispa. 38Chay runataq: –Señorníy, iñinin, nispa qonqoriykukuspa Jesusta yupaycharqan. 39Jesustaq nirqan: –Ñoqaqa juzgaqmi kay pachaman hamurqani, mana rikuqkuna rikunankupaq, rikuqkunataq ñawsayanankupaq, nispa. 40Wakin fariseokunataq chayta uyarispa Jesusta nirqanku: –¿Ñoqaykupas ñawsallataqchu kayku? nispa. 41Jesustaq paykunata nirqan: –Ñawsa kaspaykichisqa mana huchayoqchá kawaqchis. Qankunan ninkichis: Qhawashaykun, nispa, chayraykun huchallayoqpuni kashankichis, nispa.


text: 1Señor Diosmi kayta Jeremiaswan willachirqan: Caldea runakunamanta, Babilonia suyunmanta: 2Suyukunaman willaspa nimuychis, banderata hoqarispa willaychis, sut'itapuni willaychis: ¡Babilonia suyuqa atipasqañan! Diosninku Belmi p'enqaypi kashan, diosninku Marducpas khuyay llakisqan kashan, rikch'ayninkun p'enqaypi kashan, idolonkupas khuyay llakisqan kashan. 3Wichaymanta huk suyun phawaykunanpaq hamunña, pasaqtapunin suyunta purunyarqachipunqa, chaypiqa manan pipas tiyanqachu, runapas uywapas ayqekapunqan, nispa. 4Señor Diosmi nin: Chay p'unchaymi Israel runakuna, Judá runakunapiwan waqaspa ñoqa Diosninku Señor Diosta maskhamuwanqaku. 5Sionman kutimpunankupaqmi ñanta tapukunqaku, chaymantataq ninqaku: ¡Hakuchis! Señor Diosman hukllachakapusunchis, wiñaypaq rimanakusun mana hayk'aq qonqanapaq, nispa. 6Llaqtayqa chinkachisqa ovejakuna hinan karqan, michiqninkuq mana allin pusasqanmi karqan, orqokunapi qatirparisqan karqan. Huk orqomanta huk orqomanmi purirqanku kanchankutapas qonqanankukama. 7Pipas tarispaqa oqoykapullaqñan, awqankupas nirqankun: Ñoqanchispaqa manan imapas huchanchischu, paykunamá Señor Diospa contrantaqa huchallikurqanku, allin mikhuchiqninkuq contranta, ñawpa taytankuq hap'ipakunan contrantawan, nispa. 8Señor Diosmi nin: Babiloniamanta ayqekapuychis, Caldea runakunaq suyunmanta lloqsipuychis, ñawpaq puriq orqo cabra hina lloqsiychis. 9Ñoqan huk t'aqapi huñuspa wichaymanta atiyniyoq llaqtakunata kallpachamusaq, paykunawanmi Babiloniaman phawaykachisaq. Babilonia contra muyuykuspan wichaymantapacha atipanqaku. Mana atipachikuq allin maqanakuq hinan wach'inankuqa runallamanpuni chayanqa. 10Babilonia suyutan llat'ananqaku, mana munanankukaman qechunqaku. Ñoqa Señor Diosmi chayta nini. 11Caldea runakuna, qankunan llaqtayta llat'anarqankichis, kunantaq kusikushankichis q'ochukushankichis, q'achupi waka uña hinaraq q'etipiyashankichis, caballo hinaraq wihihihishankichis. 12Chayraykun mamaykichis Babiloniaqa sinchi p'enqasqa kanqa, wachaqniykichis suyun hatun llakipi kanqa. Llapan suyukunamanta aswan huch'uymi kapunqa, pasaq ch'aki, ch'in nisqa, purunyasqa kapunqa. 13Phiñakuspaymi mana ch'ulla wasitapas saqesaqchu, pasaq purunmanpunin tukuchisaq. Pillapas chaynin puriqmi musphanqaraq, thunisqa raqay-raqay kasqanta rikuspa. 14¡Wach'iqkuna Babiloniata muyuykuychis! ¡Ama mich'akuspa payman kachariychis wach'inaykichista! Ñoqa Señor Dios contra huchallikusqankurayku. 15¡Muyuriqninmanta qapariykuychis maqanakunapaq! Babiloniaqa atipasqañan rikukun, pukarankunapas urmaykunñan, perqankunapas thunikamunñan. Ñoqa Señor Diospa ayni-kutichiyniymi chayqa, chayrayku qankunapas ayniyta kutichiychis, paykuna hina qankunapas ruwaychis. 16Babiloniapi muhu t'akaqta wañuchiychis, ichhuqtapas wañuchillaychistaq. Kay hatun maqanakuyta manchakuspanku, wak llaqtamanta kaqkuna lliw kutipunqaku, sapankanku llaqtankumankama ayqekapunqaku. 17Ch'eqechisqa oveja t'aqa hinan Israelqa, leonkunaq qatiykachasqan hinan kashan. Ñawpaqtaqa Asiria reymi mikhurqan, chaymantataq Babilonia rey Nabucodonosor tullunkunatapas k'utuykurqan. 18Chayraykun ñoqa Israelpa Diosnin Tukuy-atiyniyoq Señorqa nini: Babilonia reyta suyuntinta ñak'arichisaq imaynan Asiria reytapas ñak'arichirqani hinata. 19Israeltataqmi llaqtanman kutichimpusaq, ovejakunata hina, mikhunanku pastoman. Paykunan mikhunqaku Carmelo orqopi Basán hap'iypiwan, saksaykunqakun Efrainpa orqo-orqonpi Galaad hap'iypiwan. 20Chay p'unchaypiqa Israelpa huchantan maskhanqaku, manataq tarinqakuchu, Judapa huchantan maskhanqaku, manataq kanqachu, kawsashaq qhepaq runakunata pampachasqayrayku. Ñoqa Señor Diosmi chayta nini. 21Señor Diosmi nin: ¡Phawaykuychis Merataim suyuman! ¡Phawaykuychis Pecodpi tiyaqkunaman! ¡Wañuchiychis pasaqta thuninaykichiskama! ¡Kamachisqayta llapanta kasuwaychis! 22Suyuntinpin maqanakuy ch'aqwaylla uyarikun, manchay thunikusqanpiwanmi uyarikun. 23¡Lliw pachantinta q'asuq Babiloniaqa imaynan kay hina ñut'uta p'akikapun! ¡Imayna mancharisqaraqmi lliw suyukuna Babilonia chay hinapi rikukuqtinqa! 24Babilonia suyu, toqllatan churaykurqayki, mana chayta reparaspataq chaypi urmarqanki. Watasqataq hap'irqosqa rikukurqanki ñoqa Señor Dios contra sayarisqaykirayku. 25Ñoqa Tukuy-atiyniyoq Apu Señor Diosmi Babilonia runakunaq suyunpi imachus ruwanaytaqa tukusaqpuni, chaymi ñoqaqa arma waqaychanayta kicharirqani, phiñakuspa hoqarinay armatataq horqomurqani. 26¡Hinantinmanta Babiloniaman phawaykuychis! ¡Taqenkunata kicharpariychis! Qechusqaykichiskunata taqeykuychis, suyuntinta thunispataq lliwta ch'usaqyachiychis. 27Lliw soldadonkunata wañuchiychis, nak'anaman apachiychis. ¡Ay, imaraqmi, ikiraqmi paykunamanta! ¡Ñak'arinanku p'unchaymi chayamun! 28¡Uyariychis! Babiloniamanta chinkakamuqkunan ayqekamuqkunapiwan Sionman chayamunku. Paykunan willakunku imaynatachus Señor Dios yupaychana wasita Caldea runakunaq thunisqankumanta, Diosninchis Señor Diospas ayni-kutichisqanmanta. 29Señor Diosmi nin: Llapan wach'iqkunata huñuychis, Babilonia contra phawaykuychis, p'eqta kachariy yachaqkunata kachaychis. Llaqtaq muyuriqninpi karpakuychis ama pipas ayqenanpaq. Ruwasqanmanta aynita kutichiychis, imaynatan pay ruwarqan hinata ruwaychis. Sinchitan ñoqa Señor Dios contra churanakurqan, Israelpa ch'uya Diosnin contra. 30Chayraykun waynankuna plazakunapi sinku-sinku kanqa, chay p'unchaytaq llapan maqanakuqkuna wañuranqaku. Ñoqa Señor Diosmi chayta nini. 31Ñoqa Tukuy-atiyniyoq Señor Diosmi nini: Yaw, qhariykachaq suyu, qan contran kashani, qanpaqmi chayamun p'unchay, qanpaqmi chayamun ñak'arichinay tiempo. 32Yaw, qhariykachaq suyu, misk'akuspan urmanki, manan pipas sayarichisunkichu. Ninawanmi llapan llaqtaykikunata kanaykusaq, chaymi llapan muyuriqniykipi kaqkunata ruphaykunqa, nispa. 33Tukuy-atiyniyoq Señor Diosmi nin: Israel llaqtan pisichasqa, Judá llaqtan sarunchasqa. Paykunata mana kacharispan llapan hap'iqninkunaqa wisq'anku. 34Paykunata Kacharichiqqa allin kallpayoqmi, sutinqa Tukuy-atiyniyoq Señor Diosmi. Paymi paykunata defendenanpaq churaykukun, chay hinapin llaqtanman thak-kayta apamunqa, Babiloniapi runakunatataq khatatatachinqa, nispa. 35Señor Diosmi nin: ¡Caldea runakuna wañuchunku! ¡Babiloniapi tiyaqkuna wañuchunku umallinkunantin yachaysapakunantin! 36¡Watuqninkuna wañuchunku! Paykunaqa waq'akunan kanku. ¡Soldadonkuna wañuchunku! Paykunaqa q'aqchasqan kashanku. 37¡Caballonkupas wañuchunku! ¡Carretankutapas chhalluchunku! ¡Paykuna ukhupi mink'asqa soldadokunapas wañuchunku! Paykunaqa warmi hinan kapunku. ¡Qhapaq kayninkutapas suwachunku! Chaykunaqa llapañan llat'anasqa. 38Ch'akipuyninmi mayukunaman taripan, kunallanmi mayukunaqa ch'akipunqa. Babiloniaqa millay dioskunayoq suyun, chaykuna hawan yuyayninkuta chinkachikunku. 39Chayraykun Babiloniapi tiyanqa chacal animalkuna surikunapiwan, chaypiqa tiyallanqataqmi hukukunapas. Chaypiqa manapunin runaqa tiyanqañachu, manan hayk'aqpas pipas tiyanqañachu. 40Sodoma llaqta Gomorra llaqta muyuriqninpi llaqtakuna hinan thunisqa kapunqa, manan pipas chaypi tiyanqañachu, manataqmi wasichakunqapaschu. Ñoqa Señor Diosmi chayta nini. 41¡Qhawariychis! Askha runan hamushan wichay llaqtamantapacha, sinchi atiyniyoq llaqtan askha reykunapiwan karu suyumantapacha wakichikamushanku. 42Armankuqa p'eqtakunawan lanzakunawanmi, awqa sonqo mana khuyapayakuqmi kanku, chay runakunaq caballonkuq sarusqanqa lamar-qochaq phoqchiqeynin hinaraqmi uyarikun. Yaw, Babilonia llaqta, qan contran maqanakuy patallapiña kashanku. 43Babilonia reytaq chay willakuyta yacharqospa, manchakuymanta kallpanraq chiriyashan, pasaqtapunin llakikuymanta nanachikushan wachakuy nanaypi kashaq warmi hinaraq. 44Señor Diosmi nin: Jordán mayu pata sach'a-sach'amanta q'achu-q'achuman lloqsiq león hinan Babilonia suyu runakunata hallp'ankumanta kaq ratopacha qatirparisaq, pi munasqaytataq rantinpi churasaq. ¿Pin ñoqa hina kanman? ¿Pin ñoqawan churanakunman? ¿Mayqen michiqmi hark'ayta atiwanman? 45Chayrayku uyariychis ñoqa Señor Diospa Babilonia contra yuyaykusqayta, Caldea runakunaq suyun contra unanchasqaytapas: Huch'uy uñatapas aysanqakun, waylla-wayllatapas chaqonqakun. 46Babiloniaq urmaykuyninqa pasaqtan kununununqa, pacharaqmi khatatatanqa, qaparisqanpas hatun suyukunapin uyarikunqa, nispa.


text: 1Josepa churin Manasespa churin Maquirpa miraynin Galaad ayllu familia umallikunan Moisesman, Israel ayllu umallikunamanwan 2rispa nirqanku: –Wiraqochayku Moisés, Señor Diosmi kamachirqasunki Israel ayllukunaman sorteopi t'aqaspa hallp'ata rakinaykipaq, hinallataq kamachirqasunki wawqeyku Zelofehadpa hallp'anta ususinkunaman qopunaykipaq. 3Ichaqa paykuna Israel suyuq hukkaq ayllun qharikunawan casarakunqaku chayqa, paykunaq hallp'anqa manañachá ñoqaykuq aylluykuman tupanqañachu, aswanpas mayqen ayllu qharikunawanchus chay warmikuna casarakunqa chay ayllumanchá tupapunqa. Ahinapin tupawaqniyku hallp'ata pisimanta-pisi tinkuyachinqaku. 4Hinallataq Israel llaqtapaq hallp'a kachariy wata chayamuqtin, chay warmikunaq hallp'anqa qosankuq ayllun hallp'aman t'aqasqa kapunqa, manañataq ñoqaykuq aylluyku hallp'apiñachu kapunqa, nispanku. 5Chaymi Moisesqa Señor Diospa kamachisqan kaspa Israel runakunata kamachirqan: –Josepa miraynin ayllu runakunaqa chanintan rimanku. 6Señor Diosmi kamachin Zelofehadpa ususinkunata pi munasqanku qhariwanpas casarakunankuta, ichaqa kikin ayllunku qharikunallawan. 7Sapanka Israel aylluman tupaq hallp'aqa manan huk ayllumanta huk aylluman t'aqasqa kananchu, llapan Israel ayllukunaqa sapankan chaskisqanku hallp'ata hap'ishallanqaku. 8Mayqen ayllu warmipas hallp'ata herencianta hina chaskinqa chayqa, kikin ayllu qhariwanmi casarakunqa. Ahinapin sapanka Israel runakuna taytankumanta chaskisqanku hallp'ata hap'ishallanqakupuni. 9Manan mayqen herencia hallp'apas huk ayllumanta huk aylluman t'aqasqa kananchu. Sapanka Israel ayllun tupaqnin hallp'ataqa mana kacharispa hap'inqa, nispa. 10Chaymi Zelofehadpa ususinkunaqa Señor Diospa Moisesta kamachisqanman hina kasukurqanku. 11Paykunan karqan: Maala, Tirsa, Hogla, Milca, Noapiwan primonkuwantaq casarakapurqanku. 12Chay qharikunan karqanku Josepa churin Manasespa mirayninmanta, ahinapin chay warmikunaq herencian hallp'aqa taytankuq ayllullanpipuni qhepapurqan. 13Señor Diosmi chay kamachikuyninkunata unanchayninkunatawan Moiseswan Israel runakunaman willachirqan Jericó llaqta qhaway Jordán mayu qaylla Moab suyu pampapi.


text: 1Sabá suyu reinaqa Salomonpa mentasqa kasqanta uyarispanmi, Jerusalenta rirqan sasa tapukuykunawan Salomonta wateqananpaq. Hinan chayarqan askha runakunapiwan, apamurqantaq camellokunapi q'apaq hawinakunata, askha qorita, umiña rumikunata ima. Salomonman asuykuspataq sonqonpi tukuy yuyaykusqanta tapukurqan. 2Hinan Salomonqa tukuy tapukusqanta kutichirqan, sinchi sasaña kaqtinpas payqa mana sasachaspallan kutichirqan. 3Sabá suyu reinaqa Salomonpa yachaynintan uyarirqan, sayarichisqan wasitapas qhawarqan. 4Hinallataq rikurqan mesapi sumaq mikhunakunata, oficialninkunaq tiyasqan wasikunata, kamachinkunaq imayna llank'asqankutapas p'achankutapas, ukyana haywaqninkunata p'achankutapas, Señor Diospa wasinpi ruphachina sacrificiota haywasqantapas. Chaykunata rikuspanmi musphaspa chiriyarqan. 5Hinaspan rey Salomonta nirqan: –Llaqtaypi kashasparaq ruwasqaykimanta yachayniykimantawan uyarisqayqa cheqaqpunin kasqa. 6Runakunaq rimasqantaqa manan cheqaqpaqchu hap'irqani, kunanmi ichaqa ñawiykunawan rikuspa creeni. Chaywanpas qanmantaqa manan kuskantapas willawasqakuchu, yachayniykipas qhapaq kayniykipas willawasqankumantaqa ancha hatunraqmi kasqa. 7¡Kusisamiyoqchá runaykikunapas! ¡Ancha kusisqachá oficialniykikunapas! ¡Paykunaqa qayllaykipi kaspankun uyarishallankupuni yachaysapa simiykikunata! 8¡Diosniyki Señor Dios hatunchasqa kachun! Paymi sumaqta qhawarirqasunki, chaymi Israel suyuta paypaq kamachinaykipaq churarqasunki. Señor Diosqa Israel llaqtanta munakunpunin, waqaychayllatapunitaq munanpas, chaymi reyta churarqasunki chanin-kaywan kuskachaywan kamachinaykipaq, nispa. 9Hinaspanmi reinaqa Salomonman qorqan yaqa tawa waranqa kilo qorita, ancha askha q'apaq hawinata, umiña rumikunatawan. Manan hayk'aqpas Israelpiqa karqanchu Sabá suyu reinaq Salomonman qosqan sumaq q'apaq hawina hinaqa. 10Hirampa runankunan Salomonpa runankunapiwan Ofirmanta qorita aparqanku, sándalo kurkukunata, umiña rumikunatapas apallarqankutaq. 11Chay sándalo kurkuwanmi reyqa ruwachirqan seqana gradasta Señor Diospa wasinpaqpas paypa wasinpaqpas. Tocaqkunapaqpas ruwachillarqantaq arpakunata tawtinkukunatawan. Judá suyupiqa manan hayk'aqpas chay hinakunaqa rikukurqanchu. 12Rey Salomonqa Sabá suyu reinamanmi tukuy munasqanta mañakusqantawan qorqan paypa regalo apamusqanmantaqa aswan askhataraq. Chaymantataq reinaqa suyunman kutipurqan kamachinkunapiwan. 13Salomonqa sapa watan iskay chunka iskayniyoq waranqa kilo qorita chaskirqan, 14hinallataq qhatuqkunapas, rantiqkunapas contribucionta pagarqan, llapan Arabia reykunapas, suyupi kamachikuqkunapas qorita qolqeta aparqanku. 15Rey Salomonqa iskay pachak hatun escudokunatan ruwachirqan, sapanka escudotataq qanchis kilo qori llaphllawan qatachirqan. 16Ruwachillarqantaq kinsa pachak huch'uy escudokunata, sapankatataq kinsa kilo kuskannin qori llaphllawan qatachirqan. Hinaspan chaykunata churachirqan Líbano Sach'a-sach'a nisqa wasiman. 17Hinallataq marfilmanta huk hatun tiyanata ruwachikurqan, hinaspan ch'uya qoriwan qatachirqan. 18Chay tiyanaqa soqta pata seqanayoqmi karqan, kallarqantaq qorimanta ruwasqa chaki sarunanpas. Tiyanaq iskaynin ladonpitaq maki tawnakunan karqan, chaywan kuskataq sayashaq iskay leonkunaq rikch'aynin karqan. 19Chay soqta pata seqanaq iskaynin lado cantonpin sapanka patapi leonpa rikch'aynin karqan, llapanpiqa chunka iskayniyoq leonkunan karqan. Chay hina tiyanataqa manan hayk'aqpas mayqen suyupipas ruwachikurqankuchu. 20Reypa llapan vasonkunapas qorimantakaman karqan, hinallataq Líbano Sach'a-sach'a nisqa wasipi llapan serviciokunapas qorimantakaman karqan. Manan imatapas qolqemantaqa ruwarqankuchu, Salomonpa tiemponpi qolqe mana munasqa kasqanrayku. 21Salomonpaqa lamar-qochanta Tarsisman puriq barconkunan karqan, chaykunatan Hirampa runankuna purichirqan. Sapa kinsa watataq Tarsismanta barcokunapi apamurqanku qorita, qolqeta, marfilta, k'usillukunata, pavo realkunatawan. 22Rey Salomonqa tukuy kay pachapi reykunamanta allin qhapaqmi allin yachaysapataq karqan. 23Chaymi lliw kay pacha reykuna Salomonwan tupayta munarqanku, Diospa qosqan yachayninta uyarinankupaq. 24Watan-watanmi payman rirqanku, sapanka sumaq sonqota aparikuspa: qorita, qolqeta, alhajakunata, p'achakunata, armakunata, q'apaq hawinakunata, caballokunata, mulakunata ima. 25Salomonpaqa karqanmi tawa waranqa establonkuna, caballokunata carretakunatawan waqaychananpaq. Kallarqantaqmi chunka iskayniyoq waranqa caballopi sillakuqkunapas. Chaykunatan wakinta maqanakuypaq carretakuna waqaychana llaqtakunaman apachirqan, wakintataq Jerusalén llaqta qayllapi waqaycharqan. 26Payqa llapan reykunatan kamachirqan Eufrates mayumanta Filistea suyukama, Egipto qorpakama. 27Rey Salomonqa sinchi askhatan Jerusalenpi qolqeta rumita hinaraq hunt'aykachirqan, cedro kurkukunatapas Shefela moqo-moqopi k'ita higos sach'ata hinaraq. 28Caballokunatapas Salomonpaqqa rantirqanku Egiptomanta llapan suyukunamantawan. 29Salomonmanta wakin willakuykunaqa qallariymanta tukukuykaman Profeta Natanpa Qelqanpi, Silomanta Profeta Ahiaspa Qelqanpi, Profeta Iddoq Qelqanpiwan qelqasqa kashan. Profeta Iddoqa qelqallarqantaqmi Nabatpa churin Jeroboammanta rikhuriypi rikusqanta. 30Salomonqa llapa Israel suyupin kamachikurqan Jerusalenmanta tawa chunka watata. 31Wañukapuqtintaq taytan Davidpa Llaqtan nisqapi p'ampapurqanku, rantinpitaq churin Roboam kamachikurqan.


text: 1Caytam tantiachiyta munac: Tücänincunacta manalämi unmanlächu uchuyllalä cayaptin'a. Aśhwanpam juc uyway-yupayllalä cayan masqui llapa-llapan paypa cayaptinpis. 2Licaycünin nunacunap maquillanćhümi cayan taytan unanchaycuśhancama. 3Chaynümi ya'anchicwanpis pasayan: unay uchuyllalä cayalmi, cay pachäpa maquillanćhu calanchic. 4Ñatac unanchäśhan timpu ćhämuptinmi, Dios caćhamula chulinta ya'anchicnu nunaćhu, chaynütac camachicuypa maquinćhu cayäta. 5Caćhamula camachicuycäpa maquinpi juluycul, chulinpäña licaycamänanchicpämi. 6Rasunpa chulinña caśhanchicta tantiananchicpämi quiquin chulinpa Ispiritunta uycamälanchic. Chaymi śhun'unchicpi “¡Papáy, papáy!” niycachimanchic. 7Chayurá manañam uywayllanñachu cayanchic, sinu'a Diospa chulinñam. Chaynu chulinña caśhanchic-laycum cäninpis tücamanchicña. 8Ñatac Diosninchicta mana lisipäcul'a imaymana lulaycunap ćhänachicüśham diosta-yupay sirbipäculanqui. 9Ñatac canan Diosninchicta lisiyalñá - aśhwanpa quiquin Diosninchic lisiycälishuptiqui - ¿imapïtan-nila ipaman cutil chay punta yan'al mana callpayu mana bälïcunäta lläwayalcanqui yapa ćhänalächiculcänayquipä? 10Chay unanchäśha muyuncunacta, quillacunacta, watacunacta manchacuywan-ari lläwayalcanqui ˻Dioswan allinpa licachicuyta munayniquiwan˼. 11¡Rasunpa sumä llaquisham amcunapi cayá “Amcunaćhu lluy lulayní yan'al pampapäćha can'a!” nil. 12Ñatac, chalapacü-masïcuna, maynümi amcuna licaycälimälanqui, chaynüllam ya'apis licaycälilac. Chaymi mañaculcac chaynülla yapa licaycälimänayquipä. Manam imallaćhüpis sasachaycälimälanquichu. 13Yaćhapäcuśhayquinüpis ishyaynïpam allin willacuyta wamäta willaycälilac. 14Masqui chay ishyayní amcunacta sasachaycälishuptiquipis manam jamuyapämälanquichu nïtac ipanchapämälanquichu. Aśhwanpam caćha anjilta-yupay, ¡ütac quiquin Jesusninchictanuy ćhasquiycapämälanqui! 15¿Canan imam pasan chay jatun cushicuyniquicunawan? Śhun'üćhu tuquictam yaćhá imapis lulaycuna captin'a lulaycälipämänayqui caśhanta, aśhta ñawiquitapis julälälinquimanmi cala. 16Ñatac canan'a ¿cuntrapartiquipä licacayalcämanqui rasuncällacta niyaptïchun? 17Chay juccunacá “Pablop cuntran licalilcälil, munayllätaña ashipäcunanpä” nil intinsiunwanmi sumä wañupacuyan śhun'uyquita suwaycälishunayquipä. 18Ñatac allinmi juccunapïpis wañupacuy, allin śhun'uwan lulaycuptin'a. Chaynüllatac imaypis caycälinman mana ya'a cayällaptïchu. 19¡Ñatac cuyay chulïcuna! ¡Waćhacü walmip nanayninnümi caśhan llaquicú amcunapi Jesusninchicnu caycälinayquicama! 20¡Mayćha amcunawan canan-pacha caycuyta muná! ¡Maynu jucman ticlaycuytam amcunapi muná ! ¡Rasunpa ima pinsaytapis manam atipächu! 21Canan niycälimay Moisespa camachicuyninpa munayninćhu cawsayta munäcunaca: ¿Manachun uyalipäculanqui chay camachicuyninćhu ima nishantapis? 22Chayćhümi nin Abrahampa chulin ishcay caśhanpi, jucnin uyway walminćhu, juccäñatacmi mana uyway walminćhu. 23Chay uyway walminćhu cäcämi aychanpa munayllan cala. Ñatac chay mana uyway walminćhu cäcäñatacmi quiquin Dios limalicuśhanca cala. 24Lluy caycuna tincuchiypam tantiachimanchic. Cay ishcay walmicunämi tantiaycachimanchic Dios ishcay licchä limalicuśhanta. Jucnin Agar nishan uyway walmim Arabia malcap Sinai nishan ulućhu limalicuśhanwan tincuchisha. Caymi tincun Jerusalenpa lluy cänintin uywaycunallaman. 26Ñatac mana uyway Sara walmi'a tincuchisha cayan janay pacha Jerusalenpi libriña cananchicpä limalicuśhancämanmi. Paymi ya'anchicpa mamanchic. 27Chaymi cayta niyan isquirbishancunäćhu: “Cushicuy mana wawiyu machüra walmi; dulurta mana lisï walmi cushicuypïta apaliy. Uyway walmipïtapis mas sumä achca-achcam wawiquicuna can'a” nil. 28Chalapacü-masïcuna, Dios limalicuśhanpa Sarap wawin Isaacnümi amcunapis cayalcanqui. 29Ñatac punta timpupis aychap munayllanćhu näsimücämi Diospa munayninwan limalicuśhan näsimücäta aticaćhala. Chaynümi cananpis pasayan. 30Ñatac isquirbishancunäćhu'a ¿imaninmi? Chayćhümi: “Uywaycäta wawintinta waśhaman wicapay; manam cänincunacta tücachinacunmanchu juccäpa wawinwan” niyan. 31Chayurá chalapacü-masïcuna, uyway walmi Agarpa wawinchu manam canchic, aśhwan mana uywaycäpamá.


text: 1Qallariypin Simiqa karqanña, Simitaq Dioswan karqan, Simitaq Dios karqan. 2Payqa qallariymantapachan Dioswan karqan. 3Tukuy imatapas paywanmi Diosqa ruwarqan. Mana paywanqa manan ima kaqpas ruwasqachu karqan. 4Paymantan kawsayqa paqarirqan, chay kawsaytaq runakunaq k'anchaynin karqan. 5K'anchaymi laqhayaqta k'anchan, laqhayaqtaq k'anchayta mana tutayachirqanchu. 6Juan sutiyoq runatan Diosqa kachamurqan. 7Paymi hamurqan k'anchaymanta willakunanpaq, paypa willasqanwan llapa iñinankupaq. 8Manan Juanchu k'anchayqa karqan, aswanpas k'anchaymanta willananpaqmi hamurqan. 9Cheqaq K'anchaymi kay pachaman chayamusharqanña llapa runata k'anchananpaq. 10Chay Simin kay pachapi kasharqan, kay pachaqa paypa ruwasqanmi karqan, runakunataq payqa pichus kasqanta mana reqsirqankuchu. 11Payqa llaqtanmanmi hamurqan, llaqta-masinkunataq payta mana chaskirqankuchu. 12Payta chaskispa paypi iñiqkunamanmi ichaqa atiyta qorqan Diospa wawankuna kanankupaq. 13Diospa wawan kanankupaqqa manan runamantachu nacerqanku, manallataq runaq munayninman hinapaschu nacerqanku, aswanpas Diosmantan nacerqanku. 14Chay Simin runa kapurqan, hinaspan ñoqanchiswan tiyarqan. Paymi Yayaq sapallan Churin kaspa ancha musphanapuni karqan, ñoqaykutaq chayta rikurqayku. Payqa ancha khuyakuqmi cheqaq kaqmi karqan, Diospa qhapaq-atiynintataq hunt'asqata rikuchirqan. 15Juanmi paymanta willakuspa kunkayoqta waqyakurqan: –Kaymi chay paymanta willakusqay, payqa qhepaytaña hamun chaypas, ñoqamantaqa aswan atiyniyoqmi, manaraq naceshaqtiymi karqanpuniña, nispa. 16Yayaq Churinmi ancha khuyakuq kaspa llapanchisman ancha askha saminchata qowarqanchis. 17Diosmi Moiseswan kamachikuy simita churachirqan, khuyapayakuyninta cheqaq-kaynintawanmi ichaqa Jesucristowan sut'inchachirqan. 18Manan pipas Diostaqa hayk'aqpas rikurqanchu, Yayaq sapallan Churinmi reqsichiwarqanchis, payqa Diosmi, Yayawan kuskataqmi tiyanpas. 19Jerusalén llaqtapi kaq judío umallikunan sacerdotekunata, sacerdote yanapaq Leví runakunatawan kacharqanku Juanta pichus kasqanta tapumunankupaq. 20Hinan Juanqa iman kaqta sut'inta willarqan: –Manan ñoqachu Cristoqa kani, nispa. 21Chaymi tapurqanku: –Chhaynaqa, ¿profeta Eliaschu kanki? nispa. Paytaq nirqan: –Manan, nispa. Nillarqankutaq: –Diosmi huk profetata kachamunan karqan, icha ¿chaychu kanki? nispa. Hinan Juanqa nillarqantaq: –Manan chaypaschu kani, nispa. 22Chaymi nirqanku: –Chay hinaqa, kachamuwaqniykuman willamunaykupaq pichus kasqaykita willawayku. Qanri, ¿pipunitaq kanki? nispa. 23Juantaq kutichirqan: –Profeta Isaiasmi nirqan: “Ch'inneqpin huk kunka waqyakun: Cheqanyachiychis Señor Diospa ñanninta”, nispa. Chaymi ñoqaqa kani, nispa. 24Chay kachasqakunamanta wakinninkuqa fariseokunan karqanku. 25Paykunan Juanta tapurqanku: –Manataq Cristopaschu, Eliaspaschu, manallataq profetapaschu kashaspaykiri, ¿imanaqtintaq bautizashanki? nispa. 26Chaymi Juanqa paykunata nirqan: –Ñoqaqa unullawanmi bautizani, ichaqa qankuna ukhupin huk runa kashan, paytan manaraq reqsinkichischu. 27Paymi “qhepaytan hamushan” nisqayqa. Ñoqaqa manan usut'a watullantapas paskanaypaq hinachu kani, nispa. 28Juanqa Jordán mayu inti lloqsimuy lado Betaniapin bautizasharqan, chaypin chaykuna sucederqan. 29Qhepantin p'unchaymi Juanqa Jesusta payman hamushaqta rikuspa nirqan: –Qhawariychis, paymi Diospa Corderon runakunaq huchankunata pampachaq. 30Paymi chay nisqay runaqa. Paymantan nirqani: Payqa qhepaytaña hamushan chaypas aswan atiyniyoqmi ñoqamantaqa, manaraq naceshaqtiy karqanpuniña chayrayku, nispa. 31Ñoqapas manan pichus pay kasqantaqa yacharqanichu, chaymi Israel runakuna payta reqsinankupaq unuwan bautizashani, nispa. 32Juanqa nillarqantaqmi: –Santo Espiritutan hanaq pachamanta palomata hina uraykamushaqta rikurqani, Jesuspa altonpi sayaykuqtawan. 33Ñoqaqa manaraqmi pichus pay kasqanta yacharqanichu, ichaqa unuwan bautizanaypaq kachamuwaqniy Diosmi niwarqan: Piqpa altonmanchus Santo Espíritu uraykamuspa sayaykuqta rikunki, chaymi Santo Espirituwan bautizaqqa, nispa. 34Chaytan ñoqaqa rikurqani, chaymi payqa Diospa Churinpuni kasqanta willashani, nispa. 35Qhepantin p'unchaymi Juanqa iskay yachachisqankunawan kashallarqantaq. 36Hinaspan Jesusta purishaqta rikuspa nirqan: –Qhawariychis, paymi Diospa Corderon, nispa. 37Chayta uyarispan Juanpa iskaynin yachachisqankunaqa Jesuspa qhepanta ripurqanku. 38Hinan Jesusqa kutirimuspa, paypa qhepanta rishasqankuta rikuspa nirqan: –¿Imatan munashankichis? nispa. Paykunataq nirqanku: –Yachachikuq, ¿maypin tiyanki? nispa. 39Chaymi paykunata nirqan: –Hakuyá, rikumuychis, nispa. Rispataq rikurqanku maypichus tiyasqanta, chay horaqa las cuatro tardeñan karqan. Hinaspan chay p'unchay paywan qhepakurqanku. 40Juanpa rimasqanta uyarispa Jesuspa qhepanta iskay riqkunamanta hukninqa Simón Pedroq wawqen Andresmi karqan. 41Andresmi ñawpaqta tarirqan wawqen Simonta, hinaspa nirqan: –Mesiastan tarimuyku, nispa. (Mesiasqa, Cristo ninantan nin). 42Andresmi Jesusman Simonta pusamurqan. Chaymi Simonta qhawaykuspa Jesusqa nirqan: –Qanqa Juanpa churin Simonmi kanki, kunanmantaqa Cefasmi sutiyki kanqa, nispa (Cefas sutiqa, Pedro ninantan nin). 43Qhepantin p'unchaymi Jesusqa Galileaman puriyta yuyaykurqan. Felipeta tarispataq nirqan: –Qhepayta hamuy, nispa. 44Felipeqa Betsaida llaqtamantan karqan. Chayllamantataqmi Andrespas Pedropas karqanku. 45Felipen Natanaelta tarispa nirqan: –Pimantachus Moisesqa kamachikuy simipi qelqarqan, hinallataq profetakunapas qelqarqanku chaytan tarimuyku. Paymi Nazaret llaqtamanta Josepa churin Jesusqa, nispa. 46Natanaeltaq payta nirqan: –Nazaret llaqtamantaqa, ¿ima allinpas kanmanchu? nispa. Chaymi Felipeqa payta nirqan: –Haku, rikumunki, nispa. 47Jesustaq Natanaelpa hamushasqanta rikuspa nirqan: –Kay hamuqqa cheqaq Israel runan, payqa manapunin pitapas q'otunchu, nispa. 48Natanaeltaq Jesusta nirqan: –¿Imaynapin reqsiwanki? nispa. Hinan Jesusqa nirqan: –Manaraq Felipe waqyamushasuqtiykin, higos sach'a k'uchupi kashaqta rikurqayki, nispa. 49Natanaeltaq nirqan: –Yachachikuq, qanqa Diospa Churinmi kanki, Israelpa Reyninmi kanki, nispa. 50Chaymi Jesusqa payta nirqan: –¿Higos sach'a k'uchupi kashaqtan rikurqayki niqtiychu iñinki? Kaykunamanta aswan musphana ruwasqakunataraqmi rikunki, nispa. 51Jesusqa nillarqantaqmi: –Cheqaqtapunin niykichis: Kunanmantaqa hanaq pachatan kicharayashaqta rikunkichis, Diospa angelninkunatapas Runaq Churin patanta uraykamushaqta wichashaqtawan rikunkichis, nispa.


text: 1Ñatac Israelcunäćhüpis willacütucü casquishcuna calam. Chaynümi amcunaćhüpis can'a. Yan'alcunactawan mana allinniquicunactam mana tantiachillal yaćhachin'a, aśhta salbaycünin sumä munayniyu Duyñuntapis ipanchan'alämi canpis. Chaynüpam juclla camacayninta quiquillan ashin'a. 2Chay mana allin lulayninta achcam atichipäcun'a. Chaycunap jananmari rasun cawsayca jamuyäśha can'a. 3Ñatac lägacuyninwanmi quiquincuna umallanpi julapämuśhan fintucunawan imanuypapis chutapäcuśhunqui. Caycunacta cäraycunanpä unaypïñam unanchäśha cayan; camacaycunanpä canancäpis jananćhüñam alcayantac. 4Sumäta uyaliy: juchacta lulä anjilcunäta Tayta Dios manam pampachayculachu. Aśhwanpam sumä nina walayäcäman jitalpuycüla, chay tutapäcäćhu ćhänalal cäraycunan muyuncäta alcananpä. 5Chaynütac ¿manachun punta nunacunätapis Tayta Dios mućhuchiyta caćhaycula? Aśhwanpamari chay jucha-sapacunäta tamya fisyuwan lluy camacaycüla; sumä allin cawsacü allincäta willacü Noëllactañatacmi ichá anćhishnintinta salbaycula. 6Chaynütac ¿manachun Sodoma Gomorra malcacunätapis ućhpayänancama ninawan camacaycüla mana allin nunacunäta ima pasanantapis tantiachinanpä? 7Chay mana allin cawsaycunäta millachicul allincällaćhu cawsaycü Lottañatacmi ichá salbaycula. 8Pay chay mana allincunäpa ćhawpinćhu cayal, ñawinwan licayal, linlinwan uyaliyalmi śhun'un walan-walanpis llaquillaćhüña cacula. 9Lluy caycuna rasun cayaptin'a tantianchic Diospa munayninmannuy sirbïnincunacta sasachacuycunäpi ñacaycunäpi julaycamänanchictam. Mana allincunätañatacmi ichá cäraycunan muyuncäćhu ñacayman ćhulaycunanta tantiachin. 10Cay cayan mastá aychanpa mana allin munaynincunallaćhu puliyal Diosninchicpa munayninta jalutacücunäpämi. Chaycuna ¡cäranćhu mana yawarniyu pasaypi-camam nunatucüśha-cama! Janay pachäćhu sumä munayniyücunäta palaytapis manam manchaculcanpischu. 11Anjilcunäñatacmi ichá mas callpayu sumä munayniyü-cama cayalcalpis Taytanchicpa ñawpäninćhu nï uchuyllapis paycunacta palaćhacalcämunchu. 12Ñatac chay nunacunacá mana tantiaśhancunätamari palaćhaculcan. Uywacunanümi munaśhallanwan apachiculcan, ćhänachicüśha mu'uśha capäcunallanpämi näsipämulapis. Chay uywacunanütacmari wañupäcun'apis. 13Chay mana allin lulaśhanman tincüninmannümi ćhasquipäcun'a. Lluypa ñawquin munaśhan mana allincunäta lulapäcuśhanwanmi cushiculcan. Cumbiduyquicunaćhu mana allinnincunäwan apachiculcäśhanwan maynu sumä cushiculcäśhanca jatun pin'ay millachicuymari. 14Walmicunacta mana munapällal'a manam licalcapäcunmanchu. Juchacuypïta manam maćhaycapäcunchu. Sumä mana tacyäcunäta palpachinmi; śhun'unpis läga caycällamanmi ishpisha ishpisha. ¡Mana allincäpä cä anla chulincunam! 15Allin caminüta caćhaycul Beorpa chulin willacü Balaam mana allincäwan illayta chalayninwan caśhannümi pantäśha puliyalcan. 16Chay Balaamta mana limä aśhnum juchanpi anyäla; chay uywaca nunanuy limapäla mana allincäman alacäcunanpïtam. 17Chaycuna mana yacuyu püsunümi, waywa munaśhanman apaycaćhaśhan pucutaycänümi cayalcan. Chaycunam sumänin yanawyayä tutapäcäćhu cananpä cayalcan. 18Chaycunam mana allincäpa maquinpi chayllalä caćhaycächisha cäcunäta mishqui-mishqui yan'al limacuyninwan aychanpa anla munaynincunacta limapayninwan palpachipäcun. 19Mana allincäpa munayninćhu ćhänalayalcalmi “Libriña capäcunayquipämi julapäcuśhayqui” nil nipäcunpis. Aw-ari, imapapis munayninwan llallichicücá chaywantacmi ćhänalächicun. 20Rasunpa Salbacü Duyñunchic Jesusta lisiyninwan cay pachäćhu mana allincunäpi wanacuyalñá yapa chaycunawan cuticuycul munayninćhu ćhänalächicuyal'a punta cawsayninpïtapis mas piyurmanmi muyupäcun. 21Aśhwanpam mas allin canman allincäta mana lisipäcuptinpis cala, chuya camachicuy yaćhaycachishanchiccäta lisiycul japächacuśhanpïtá. 22Chaynu lulapäcuśhanwan cay limaymi rasun caśhanta tantiachimanchic: “Allum lansapacuśhanta caśhan cutipacun; chayllalä almatacüśha cuchipis anla mitucunämanmi caśhan cutiycun” nil nishanta.


text: 1Chaymanta Pablowan, Silaswan rerqanku Anfípolis llajtanejta, Apolonianejta ima Tesalonicaman chayanankukama, maypichus judiospa ujnin sinagogan karqa, chayman. 2Pabloqa yachasqa kasqanman jina sinagogaman yaykorqa. Chaypitaj kinsa samarikuna p'unchaykunapi Diospa Simi Nisqanmanta sut'ita parlaykorqa. 3Chaywan paykunaman sut'inta rikucherqa Cristoqa ñak'arinampuni kasqanta, wañusqamantataj kawsarimpunanta, nerqataj: Kay Jesusmin, pimantachus noqa willaykichej, chayqa Cristo, nispa. 4Paykunamanta wakinkuna creespa, tantakorqanku Pablowan, Silaswan. Ajinata ashkha griegos Diosta yupaychajkuna, ashkha allimpaj qhawasqa warmis ima creellarqankutaj. 5Chaymanta judiosqa Pablowan, Silaswan chhoqonakorqanku. Chayrayku mink'amorqanku qhella sajra runasta, paykunawan ch'ajwata ruwaspa, llajtantinta oqharichinankupaj. Jasonpa wasinmantaj ujllata yaykuykorqanku Pablota, Silastawan mask'aj, orqhomuspataj runasman jaywaykunankupaj. 6Paykunata mana tarispataj, Jasonta, wakin hermanostawan qhatatarqanku llajta kamachejkunaman. Qhaparispataj, nerqanku: Kaykunaqa tukuynejpi runasta ch'ajwachinku. Kunanqa kaymanñataj jamusqanku. 7Jasonqa paykunata wasimpi jap'ikushan. Kay tukuyninkutaj mana kasunkuchu Cesarpa kamachisqasninta. Paykunaqa ninku waj rey kasqanta Jesús sutiyoj. 8Chayta uyarispataj, tukuy llajtantin kamachejkunawan ni imanayta aterqankuchu. 9Jasonmanta, wajkunamantawan qolqeta garantiata jina jap'ispataj, kachariporqanku. 10Chay tutapacha, hermanosqa kacharpayarqanku Pablota, Silastawan Bereaman. Jaqayman chayaspataj, judiospa sinagoganman yaykorqanku. 11Chaykunatajrí aswan k'achas karqanku Tesalonicapi tiyakojkunamanta nisqaqa, imaraykuchus Diospa Simi Nisqanta tukuy sonqo jap'ikorqanku. Sapa p'unchay Diosmanta Qhelqasqata allinta qhawaspa, waturerqanku Pabloj yachachisqan cheqachus manachus kasqanta. 12Ajinamanta ashkhas creerqanku, Grecia llajtayoj allimpaj qhawasqa warmis, ashkha qharis ima. 13Tesalonicapi kaj judiosrí yacharqanku Bereamampis Pablo chayaspa Diospa Simi Nisqanta willasqanta. Chayrayku paykunaqa riytawan, runaspa umanta muyuchispa, ch'ajwata oqharillarqankutaj. 14Chay ratopachataj hermanosqa Pablota kacharpayarqanku, Jatun Qochaj kantunman rinampaj. Silaswan, Timoteowantaj Bereapi qhepakorqanku. 15Pablowan rejkunaqa Atenaskama payta pusarqanku. Chantá Bereaman kutiriporqanku, Pablotaj paykunanejta nicherqa Silasman, Timoteomanwan, paykuna askamalla jamuspa paywan tantakunankuta. 16Pabloqa Atenaspi Silasta, Timoteotawan suyashajtin, chay llajta tukuy laya lantiswan junt'a kasqanmanta sonqonqa t'impurerqa. 17Chayrayku judioswan, Diosta yupaychaj runaswan ima sinagogapi churanakoj, paykunata entiendechiyta munaspa; kikillantataj sapa p'unchay churanakoj plazaman tantakamojkunawampis. 18Chantá Epicuro sutiyoj runata qhatejkuna runas, estóicos nisqa yachaysapa runastaj Pablowan tapunaykukorqanku. Ujkuna nerqanku: Imatataj niyta munan kay ch'ajwakuri? nispa. Wakintaj nerqanku: Kayqa waj mosoj dioskunamantásina parlashan, nispa. Chayta nerqanku, imaraykuchus Pabloqa willasharqa Jesusmanta, kawsarimpuymantawan. 19Chantá Pablota pusarqanku Areópago nisqa juntaman. Chaypitaj taporqanku: Willariwaykumanchu imachus chay mosoj yachachiyniyki kasqanta? 20Wakin parlasqaykitaqa manapuni ni jayk'aj uyarerqaykuchu. Chayrayku yachayta munayku imatachus chay imas niyta munasqanta, nispa. 21Atenasmanta kajkunaqa, chaypi tiyakoj forasterospis mosoj imasllamanta parlaytapis, uyariytapis munaj kanku. 22Chantá Pabloqa Areópago juntapi sayaykuspa, nerqa: Atenas llajtayoj runas, reparani qankunaqa ashkha dioskunata may yupaychajkuna kasqaykichejta. 23Llajtaykichejpi puriykachashaspaqa, rikuni yupaychana imasniykichejta. Uj altartapis tarini kay jina qhelqasqayojta: Mana rejsisqa diosman, nispa. Chay Diosmanta, pitachus mana rejsispalla yupaychankichej, chaymanta noqaqa willaykichej. 24Paymin kay pachata, tukuy imasnintawan ruwaj Diosqa, janaj pachajta, kay pachajtapis Señornin. Manataj Payqa runaj ruwasqan templopichu tiyakun. 25Nitaj Diosqa imapipis runaj yanapayninta suyanchu. Payqa tukuyman kawsayta qon, samayta, tukuy imastawan. 26Payqa uj runallamanta tukuy runasta miracherqa, paykuna kay pachaman junt'anankupaj. Diosqa churarqa ima p'unchaykamachus, chantá may jallp'apichus kawsanankuta. 27Chayta Dios ruwarqa runasqa Payta mask'anankupaj, ichapis imaynallamantapis reparaspa, Payta tarinankupaj. Jinapis Diosqa mana karupichu kashan sapa ujninchejmanta. 28Diospi kawsanchej, kuyurinchej, kanchejtaj. Wakin yarawista wakichejniykichejkunapis kay jinata nerqanku: Noqanchejpis Diospa mirayninmanta kanchej, nispa. 29Chayrayku Diospa mirayninmantachus kanchej chayqa, mana yuyananchejchu tiyan Diosqa rijch'akusqanta qorimanta, chayrí qolqemanta, rumimanta lantiman. Chaykunaqa runaj yuyayninman jinalla ruwasqa kanku. 30Ñawpa tiempospi runas mana Payta rejsisqankuta Diosqa qonqayman churarqa. Kunantajrí, Diosqa tukuynejpi runasta kamachin Payman kutirikunankuta. 31Diosqa uj p'unchayta wakichinña, mayqempichus cheqa kayninman jina tukuy kay pachapi runasta juzganqa chay kachamusqan runanejta. Diostaj chayta tukuyman rikuchinña, chay runata wañusqamanta kawsarichimuspa, nispa nerqa Pabloqa. 32Wañusqas kawsarimpunankumanta uyarispa, wakinkunaqa Pablomanta asikorqanku, ujkunarí nerqanku: Waj kutillapiña kay imasmantaqa uyarisqayku, nispa. 33Chaymantataj Pablo llojsiporqa paykunaj chawpinkumanta. 34Wakin runas Pablowan khuskachakorqanku paypa nisqanta creespa. Chaykunamanta karqanku Dionisio, Areópago juntamanta, Dámaris sutiyoj warmi, wajkuna ima.


text: 1Ñoqa kurak umalli runan Diospa akllasqan señoraman wawakunantinman qelqamuykichis. Qankunatan cheqaqtapuni munakuykichis, manataqmi ñoqallachu, aswanpas cheqaq-kayta llapa reqsiqkunapas munakullasunkichistaqmi. 2Qankunataqa munakuykichis sonqonchispi cheqaq-kay kasqanraykun, chay cheqaq-kayqa wiñaypaqmi ñoqanchiswan kanqa. 3Dios Yayan Churin Jesucristopiwan sumaqta saminchawasunchis, khuyapayawasunchis, thak-kaytapas qowasunchis, cheqaq-kayninman munakuyninman hina. 4Anchatapunin kusikurqani, imaynan Dios Yaya kamachiwarqanchis chayman hina wakin wawaykikuna cheqaq-kaypi purishasqanta rikuspa. 5Kunanqa, señora, valekuykin hukkuna hukkunawan munanakunanchista. Kay qelqamusqayqa manan mosoq kamachikuychu, aswanpas qallariymantapacha yachasqanchis kikin kamachikuymi. 6Munakuyqa Diospa kamachikuyninkunaman hinapuni kawsaymi. Qallariymantapacha yachasqaykichis kamachikuyqa khaynatan nin: “Munakuypin kawsanaykichis”, nispa. 7Askhan pantachiqkunaqa kay pachapi purishanku, paykunaqa Jesucristoq runa-kaypi hamusqantan neganku. Chay hina runakunaqa q'otukuqkunan, Cristo contra sayariqkunataqmi kankupas. 8Qankunaqa makilla paykunamanta cuidakuychis, llank'asqaykichis ama usuqpaq kananpaq, aswanpas hunt'asqa premiota chaskinaykichispaq. 9Pipas Cristoq yachachikuyninpi mana takyaspa q'ewisqa yachachikuyta yapaykun chayqa, manan Dioswan hukllachasqachu kashan, Cristoq yachachikuyninpi takyaqmi ichaqa Yayawanpas Churiwanpas hukllachasqa kashan. 10Pipas watukuq hamuspa mana kay yachachikuytachu yachachisunkichisman chayqa, ama chay runataqa wasiykichispi chaskiychischu, amataq allin hamuytapas qoychischu. 11Pipas payta allin hamuyta qospa chaskiykuqqa mana allinkunata ruwaq-masinñan kapun. 12Askhapunin kashan qankunata rimapayanayqa, ichaqa manan cartallapichu chaykunataqa qelqamuykichisman, aswanpas watukuqmi hamuyta munashaykichis, uya-uyapura rimananchispaq, hinaspa q'ochukuyninchis hunt'asqa kananpaq. 13Diospa akllasqan ñañaykiq wawankunan napaykamusunkichis.


text: 1Arabe runakunawan hamuq llat'anaqkunan Jorampa churinkunata karpa-karpapi kashaqta wañuchirqanku. Ocoziastataq mana wañuchirqankuchu. Chaymi Jerusalenpi tiyaq runakunaqa Ocoziasta taytanpa rantinpi reyta churakurqanku. Ahinapin Ocoziasqa rey kapurqan. 2Ocoziasqa kamachikuyta qallarishaspa iskay chunka iskayniyoq watayoqmi karqan, kamachikurqantaq Jerusalenmanta huk watata. Mamanqa Israel rey Omriq nietanmi karqan, Atalía sutiyoq. 3Ocoziaspas Ahabpa ayllun hinallataqmi ruwarqan, mamanmi mana chaninta ruwananpaq tanqarqan. 4Taytan wañukapusqan qhepataqa Ahabpa ayllun runakunan yuyaychaqnin karqan, chay yuyaychaqkunan Ocoziastaqa waqllichirqan. Chaymi payqa Ahabpa ayllun hina manapuni Señor Diospa munayninman hinachu ruwarqan. 5Ocoziasqa paykunaq yuyaychasqanta hap'ispan Ahabpa churin Israel rey Jorampiwan Galaadpi Ramot llaqtata rirqanku Siria rey Hazaelwan maqanakuq. Chaypin Joramtaqa Siria soldadokuna k'irirqan, 6chaymi payqa Jezreel llaqtata kutipurqan, Siria rey Hazaelwan Ramot llaqtapi maqanakuspa k'irichikusqanta hampikuq. Judá rey Ocoziastaq Jezreelta rirqan Ahabpa churin Joramta watukuq, chaypi pay onqosqa kasqanrayku. 7Diosmi unancharqan Joramman watukuq rispa chaypi Ocozías wañunanpaq. Chayraykun Ocoziasqa chayarqospa hina Jorampiwan Nimsiq churin Jehuwan tinkuq rirqanku. Jehutaqa Señor Diosmi akllasqa Ahabpa ayllunta lliwta wañuchinanpaq. 8Jehuqa Ahabpa ayllunta Diospa huchachasqanman hina muchuchishaspanmi, tarirqan Judá suyu umallikunata, Ocoziaspa ayllunkunaq churinkunata. Paykunan Ocoziasta servisharqanku, chaymi Jehuqa chaykunata llapanta wañuchirqan. 9Chaymantataq Ocoziasta maskharqan, hinan Jehupa runankunaqa Samaria llaqtapi pakakushaqta Ocoziasta tarispanku Jehuman aparqanku, hinaspataq wañuchirqanku. Paykunaqa yuyaykurqanku: Ñawpa taytan Josafatqa Señor Diosta tukuy sonqo serviqmi karqan, nispa, chaymi Ocoziastaqa p'ampapurqanku. Ocoziaspa ayllunpiqa manan pipas suyupi kamachikuy atiq qheparqanchu. 10Maman Atalian churin Ocoziaspa wañusqanta yachaspa, Judá suyu rey t'aqa aylluta llapanta wañuchirqan. 11Ichaqa rey Jorampa ususin, Ocoziaspa panan Josabetmi Ocoziaspa churin Joasta t'aqarqan Ocoziaspa wakin wawankunata wañuchishaqtinku, hinaspan Ataliamanta pakarqan puñunan wasipi wawa amanitawan kuskata. Chay hinatan sacerdote Joiadaq warmin Josabetqa wawata pakarqan Ataliaq wañuchinanmanta, Ocoziaspa panan kasqanrayku. 12Hinan Joiadaqa Josabetwan chay wawata Diospa wasinpi soqta watata pakarqanku, chay tiempopin Ataliaqa suyupi kamachikusharqan.


text: 1Moisés guelgashgan leycunaga manami salvamänansipäsu cargan, sinöga salvacionpita tantyasimänalansipämi. Saymi say leycuna nishganno wata wata uywacunata altarcho rupasiyaptinpis saycunalawanga runacunata Tayta Dios perdonargansu. 2Uywacunata altarcho rupasiyashgalanwan perdonash cayarga runacuna manami jusayog cayashganta yarparaycäyanmansu. Saynöpis manami wata wata uywata apayanmansu jusalicuyashganpita rupasiyänanpä. 3Cada wata uywacunata rupasirmi jusalicuyashgancunata yarpaycäyan. 4Chïvucunata törucunata pishtar yawarninta jicharpis runacuna manami saylawanga perdonashgasu caycäyan. 5Saymi cay pasaman Jesucristo shamur Tayta Diosta nergan: “Uywacunata y saqui micuycunata rupasiyashganta ajayashcanquinami. Saymi cay pasaman cachamashcanqui munashgayquita ruranäpä. 6Uywacunata y saqui micuycunata runacuna apayämushganpis manami shonguyquipänösu cashga. 7Saymi noga nergä: ‘Guelgaraycashgancho nishganno munashgayquita ruranäpä listumi caycä, Tayta Dios. 8“Runacunapa jusancuna perdonash cayänanpä uywacunata y saqui micuycunata rupasiyashganta ajayashcanquimi” nerga punta cag conträtucho nishgancunatami Jesucristo yarpäsimansi. 9“Guelgaraycashgancho nishganno munashgayquita ruranäpä listumi caycä, Tayta Dios” nerga mushog conträtuta Tayta Dios rurashgantanami Jesucristo nergan. 10Tayta Dios munashganta rurar Jesucristo nogansi-raycu juc cutila wanorgan jusansicunapita Tayta Diosninsi perdonamänansipämi. Perdonamashpansimi shuntacamashcansi paypa maquinchöna cawanansipä. 11Israel cüracunaga waran waranmi uywacunata altarcho rupasiyan Tayta Diosman yäracogcuna jusancunapita perdonash cayänanpä. (Sayno rupasiyaptinpis manami saycunalawanga runacunata Tayta Dios perdonargansu.) 12Cüransi Jesucristumi isanga juc cutila cruzcho wanush jusansicunapita perdonamänansipä. Wanushganpita cawarircamur cananga lapanpäpis munayyog cashpanmi Tayta Diospa derëcha cag naupancho jamaraycan. 13Saychömi jamaranga lapan contrancunata Tayta Diosninsi vincishganyag. 14Jesucristo cruzcho wanushga captinmi payta chasquicogcunata Tayta Diosninsi lapan jusancunata perdonaycan. Saynöpis waran waran paycunata yanapaycan mana jusalicuypa cawayänanpä. 15Sayno cananpä cashgantami Santu Espiritupis cayno nergan: 16“Paycunawanmi conträtuta rurashä. Sayno rurarmi leynëcunata shongunman guelgashä imaypis yarparäyänanpä. 17Saynöpis lapan jusancunata perdonar mananami jusalicuyashgancunata imaypis yarpaycäshänasu.” 18Jesucristuta chasquicur sayno perdonamashgami cananga uywacunata ni saqui micuytapis rupasinsinasu jusalicushgansipita perdonash canansipä. 19Waugui-panicuna, Jesucristo nogansi-raycu yawarninta jichashganpita Lugar Santísimuman yaycognömi Tayta Diosninsipa naupancho cananpis caycansi. 21Saynöpis Jesucristo gloriacho más mandag cüransimi caycan. 22Sayno caycaptenga mana mansapaylapa Tayta Diosninsita imay hörapis manacushun. Saynöla lapan voluntäninsiwan pay munashganta rurashun. Imano nacarpis payman lapan shongunsiwan imaypis yäracushun. Jusansita perdonamashgansipita payta agradëcicushun. Saynöpis lapan jusalicushgansicunata cacharishun. Saynöpami limpio armacushno Tayta Diosninsipa naupanman chäshunpä. 23Musyansimi Tayta Diosninsi naupanman pushamänansipä promitimashgansita. Payga lapan promitimashgansicunata imaypis cumplinmi. Sayno caycaptenga guepaman mana cuticuypa Jesucristuman imaypis yäracushun. 24Saynöpis Tayta Diosta alabananpä shuntacayta waquin waugui-panicuna guelanäyashgannöga ama guelanäshunsu. Saypa trucanga Jesucristo cutimunanpäna caycashganta musyar imaypis shuntacaycäshun. Sayno shuntacarmi shacyäsinacuyäshun jucninsi jucninsipis yanapänacur y cuyanacur cawanansipä. 26Jesucristupa wilacuyninta musyaycar mayaycar pipis yapay jusalicorga Jesucristo nogansi-raycu wanushgantami manacagman churaycan. Manacagman churagcunataga Tayta Diosninsi mananami perdonangasu. 27Saypa trucanga juicio nalcho paycunata shuyaraycan bunyaypa bunyaycag in ernulanami. 28Moisés guelgashgan leycunata mana cäsucushpan jusalicogcunata ishcay o quimsa testïgo shimpiptenga mana cuyapaypami wanusiyag. 29Moisés guelgashgan leycunata mana cäsucogta sayno wanusinanpä caycaptenga ¿manasurä más peor in ernucho nacayanga quiquin Jesucristuta chasquicurcur guepaman cuticogcunaga? Paycunaga Jesucristo yawarninta jichar cruzcho wanushganta manacagmanmi churaycäyan y cuyapäcog Santu Espiritutapis yupami rabiaycäsiyan. 30Jusalicogcunapäga Tayta Diosninsi nergan: “Mana chasquicamagcunataga quiquëmi mana cuyapaypa castigashäpä.” Saynömi mastapis nergan: “Chasquicarcamar jusalicular cawagcunataga quiquëmi juzgashäpä.” 31Sayno nicaptenga ¡pasaypa mansariypämi nacayangapä Tayta Diosta mana cäsucur rabiäsegcunaga! 32Waugui-panicuna, sayno caycaptenga Jesucristuta chasquicuyashgayqui wisan imano nacayashgayquitapis ama gongäyaysu. ¡Manami sayjina nacaycarpis gamcuna guepaman cutiyashcanquisu! 33Saynöpis ama gongäyaysu Jesucristuta chasquicuyashgayquipita magash y ashlish cayashgayquita. Saynöla waquintapis magash captin y ashlish captin shacyäsiyashcanquimi. 34Jesucristuta chasquicuyashganpita carcilcho cagcunatapis yanapäyashcanquimi. Imayquitapis apacuyaptin cachapariyashcanquimi. Apacuyaptinpis laquicuyashcanquisu gloriacho mana ushacag herenciata chasquiyänayquipä cashganta musyayashpayquimi. 35Waugui-panicuna, cananpis saynöla Tayta Diosman mana ajayaypa yäracuyay. Imano nacarpis guepaman mana cuticuypa Tayta Dios munashganno cawayay. Sayno cawarmi Tayta Diosninsi promitimashgansinöla gloriacho imayyagpis cushish cawashunpä. 37Tayta Diosninsipa palabranchöpis caynömi nican: “Shamunäpä cag höra tinconganami. 38Sayno caycaptenga chasquicamagcuna imaypis yäracayämashpan cawayäsun. Guepaman cutircur perdonta mana manacamagcunataga manami ricaytapis munäsu.” 39Sayno captenga tantyacushun guepaman mana cuticuypa cawanansipä. Saynöpami in ernuman gaycush canansipa trucanga gloriaman chäshunpä.


text: 1Waugui-panicuna, Jesucristuta chasquicushgana caycarga manami Moisés guelgashgan leycunapa munayninchönasu caycansi. Musyayashgayquinöpis runan cawaycaptenga warmi manami juc runawan tanmansu. Runan cawaycaptin jucwan targa adulteriuchömi caycan. Runan wanuptinmi isanga warmi librina caycan juc runawan täcunanpä. Saymi juc runawan täcurpis adulteriuchönasu caycan. 4Waugui-panicuna, runan wanuptin warmi jucwan tänanpä libri cashgannömi nogansipis Moisés guelgashgan leycunapa munaynincho cashgansipita librina caycansi. Sayno libri caycansi Jesucristo nogansi-raycu cruzcho wanushganpitami. Sayno captenga manami Moisés guelgashgan leycunapa munayninchönasu cawansi, sinöga Tayta Diosninsi munashganno cawanansipä wanushganpita cawarimog Jesucristupa maquinchönami. 5Moisés guelgashgan leycunapa munaynincho carga mana munaycarpis jusalicushcansimi. Say leycuna prohibiyashganta musyaycarpis masrämi jusalicushcansi. Saymi in ernuman gaycush canansipä cargansi. 6Cananga say leycunapa munaynincho cawanansipa trucan Santu Espiritupa maquinchönami cawaycansi. Paymi mushog cawayta gomashcansi Tayta Diosninsi munashgannöna cawanansipä. 7Moisés guelgashgan leycunapa munaynincho mana cawarpis ama yarpäshunsu say leycuna mana ali cashganta. Say leycuna mana tantyasimashgaga manami musyashwansu cargan jusa ima cashgantapis. Say leycunacho “Ama wachacash canquisu” nishganta mana musyarga manami musyashwansu cargan wachacash cay jusa cashganta. Jusa ima cashganta tantyasimashgami musyansi say leycuna ali cashganta. 8Say leycunata yachacurmi nogapis tantyacushcä wachacash cay jusa cashganta. Sayta tantyacurpis say wachacash yarpaycuna manami shongöpita yargushgasu. Saypa trucanga quiquëpa caycaptinpis mastarämi munashcä. Saymi say leycunata yachacur jusa ima cashganta tantyarpis avëcis masrä jusalicunsi. 9Saynölami Moisés guelgashgan leycunata shumag manarä tantyar runacuna aläpa yarpansu jusayog cayashganta, sinöga ali runa cayashgalantami yarpäyan. Say leycunata yachacurnami isanga tantyayan jusayog cayashganta. 10Say leycunata yachacur cumpliyta camäpacuyänanpä cayashgantami runacuna yarpäyan. Sayno yarparpis manami cumpliyta camäpacuyansu. Sayno captinmi say leycunata yachacurpis runacuna salvacuyansu, sinöga mana cumplishganpitami in ernuman gaycush cayangapä. 12Sayno captinpis ama yarpäshunsu Moisés guelgashgan leycuna mana ali cashganta. Say leycuna Tayta Diosninsipa mandamientuncuna car alimi caycan. 13Jusalicuymi isanga mana ali caycan. Sayno caycaptenga manami Moisés guelgashgan leycunata yachacuyashganpitasu runacuna in ernuman gaycush cayanga, sinöga jusalicuyashganpitami. 14Say leycuna ali captinpis runacuna jusayog carmi cumpliyta camäpacuyansu. 15Nogapis say leycunata cumpliyta mayjina munarpis manami camäpacorgäsu. Cumplinäpa trucanga jusalicorgämi. Manami tantyargäsu imanir jusalicushgätapis. 16Sayno captinpis Tayta Diosninsipa leynincuna captin ali cashgantami tantyacö. 17Ali cashganta tantyarpis jusalicuylapä shongö yarparaptinmi cumpliyta camäpacushcäsu. Sayno carmi alita rurayta munarpis mana alita rurargä. “Cananpitaga mananami jusalicushänasu” nicarpis yapaymi jusalicog cä. 21Sayno carmi Tayta Diosninsita lapan shongöwan cäsucuyta munarpis cäsucushcäsu. Saynölami jusalicuypa munaynincho caycashgäpitaga yarguytapis camäpacushcäsu. 24Saymi yupa laquipaypä caycashcä. Jusalicuylaman churacash caycashgäpita quiquilä yarguyta mana camäpacuptëpis Jesucristo noga-raycu wanushganpitami jusalicuypita Santu Espíritu jorgamash. Saymi yupa cushicur Tayta Diosninsita lapan shongöwan agradëcicö.


text: 1Chaymanta suk diya Tiberias kocha mañanman kanchis ñukaykuna rirkanisapa. Chaypi kaptinikuna kashkan ñukaykunapi Jesuska rikurirkan. Kunanka parlachiykichi imashnami rikurishka nishpa. 2Chay Tiberias kocha mañanpi karkanisapa Simon Pedru, Tomas Gemelo, Natanael. Payka Galilea partimanta Kana llaktamanta karkan. Chaymanta ñukapish wawkiniwan karkani. Ñukaykunapa tataynikuna Sebedeo karkan. Chaymanta ishkay disipulumasinikunapish chaypi karkansapa. 3Chaypina Simon Pedruka willawarkansapa: —Risha challwakuk. Ñukaykuna willarkanisapa: —Ñukaykunapish kanwan tantalla rishasapa. Chaypina atun kanowapi yaykushpaynikunana rirkanisapa challwakuk. Tuta entero apinayashpaynikunapish mana niman suk challwata apirkanisapachu. 4Chaypina pakariykaptin kocha mañan playapi Jesusta kawarkanisapa. Mana nima riksirkanisapachu Jesus kananta. 5Chaypina payka willawarkansapa: —Amiguynikuna ¿manachu niman suk challwata apishkankichi? Ñukaykuna aynirkanisapa: —Mana niman sukta. 6Chaypina Jesuska willawarkansapa: —Chay suni rednikichita kanowa alli ladunpi sirichimuychi. Chaypirami apinkichi. Chashna Jesus willawaptinkuna redninikunata sirichirkanisapa. Chaypina redninikuna challwawan sukaman untarkan. Mana nima aysayta atiparkanisapanachu. 7Chaypina ñukaka Jesusta allita riksishpa Pedruta willarkani: —Chay runaka maestrunchikunami. Chashna ñuka willaptini Pedru llachapakushpa yakuman wishchunakushpa waytashpa rirkan Jesusta tinkuk. 8Chaymanta kanowaynikuna mañamanta yaka pachak metro kaptin ñukaykuna redninikunapi challwata aysashpa mañapika chayachirkanisapa. 9Chaypina yakullapi redninikunata sakishpaynikuna kanowamanta llukshirkanisapa. Playapika tarirkanisapa ninata rawraykaptin. Chay ninapika tiyarkan suk challwa. Chaymanta panpish tiyarkan. 10Chaypina Jesuska willawarkansapa: —Chay apishkaykichimanta suk challwakunata apamuychi. 11Chayta uyarishpa Pedruka chay kanowaman kallparkan redninta challwantinta playaman aysananpa. Chay redpi tiyarkan pachak pichka chunka kimsa atun challwakuna. Aypa challwawan kaykashpapish chay redka mana llikikurkanchu. 12Chaypina Jesuska willawarkansapa: —Shamuychina mikuypachina. Ñukaykuna allita yachashpa Jesus kananta mana animukurkanisapachu tapuyta paychu manachu nishpa. 13Chaypina Jesus panta apishpa ladunchawashpankuna karawarkansapa. Chaymanta challwakunatapish chaskichiwarkansapa. 14Jesus wañushkanmanta kawsamushkanwasha ñukaykunapi rikuriwashkankuna kimsaynin kutina karkan. 15Chaymanta mikushkaynikunawashana Jesuska Simon Pedruta tapurkan: —Juanpa wambran Simon, tukuy disipuluynikunamanta ¿kanchu ashwan allita kuyawanki? Chaypina Pedruka aynirkan: —Maestru, allita yachanki sukaman kuyanaynita. Chaypina Jesuska willarkan: —Wawa ovejaynikunatashina chayrak kreyiwak runakunata kuydaysapa. 16Chaymanta Jesuska kashkan tapurkan: —Simon ¿ariya kuyawankichu? Chashna tapuptin Pedruka aynirkan: —Maestru, allita yachanki sukaman kuyanaynita. Chaypina Jesuska willarkan: —Ovejaynikunatashina kreyiwak runakunata kuydaysapa. 17Chaymanta kimsaynin kuti tapurkan: —Simon ¿kuyawankichu? Chashna kimsaynin kuti tapuptinna Pedruka sukaman llakishpana willarkan: —Maestru, kan tukuyta yachanki. Allita yachanki kuyanaynita. Chaypina Jesuska willarkan: —Ovejaynikunatashina kreyiwak runakunata kuydaysapa. 18Mash allita uyariway. Kanka wayna kashpayki kikikilla mudakushpa munashkaykiman maytapish kaptin rishkanki. Chaymanta viejuyaptiki makikita chutachiptiki suk runakuna mudachishunka. Chaypina mana rinayashkayki partita pushashunkisapa. 19Chashna willashpa Jesuska Pedruta yachachiykarkan sukaman sufrishpa Tata Diosta kushichishpa wañunanta. Chaymanta Jesuska Pedruta willarkan: —Kreyiwashpa katiway. 20Manara Jesus wañuptinra ñuka paypa munadu disipulun kashpayni ladunpi mikuykarkani. Chashna ladunpi kashpayni tapurkani: “Maestru ¿maykan disipuluykití rantikushunka?” Chay diya playapi kashpaynikuna Jesus willaptin sufrishpa wañunanta Pedruka washanta chapashpa ñukata kawawarkan. 21Ñukata kawawashpa Jesusta tapurkan: —Maestru, kay disipuluyki ¿imashnatí wañunka? 22Jesuska Pedrutaka willarkan: —Kutimunaynikaman kawsananta munaptinika kanpa mana nimachu. Kanka kreyiwashpalla katiway. 23Chashna willaptin tukuy disipulumasinikuna willanakurkansapa: “Manashi Juanka wañunkachu.” Jesuska mana rimarkanchu mana wañunaynita. Payka rimarkan: “Kutimunayni diyakaman kawsananta munaptinika kanpa mana nimachu.” 24Ñuka Juan Jesuspa disipulun kashpayni kikini kawashkaynikunata killkashkani kankuna yachanaykichipa. Ñukaykuna yachanisapa tukuy kayta allita kuskanpi killkashkaynita. 25Jesus aypa alli ruranakunata rurarkan. Kay librupika mana tukuytachu killkashkani. Tukuyta sukmanta sukmanta willashpa sukaman aypa librukunapi killkayman karkan. Chaykunaka ni maypi paktanmanchu. Chaylla kashka.


text: 1Naamat suyumanta Zofarmi chay simikunaman kutichirqan: 2–¿Chay hina thawtisqaman manachu kutichikunman? Manan pipas askha rimasqanwanchu allinpaq hap'isqa. 3¿Qan, yuyankichu thawtisqaykiwan ñoqayku ch'inyachiyta? ¿Chanzakusqaykita ch'inllachu uyariykuman? 4Qanmi ninki: Yachachikuyniyqa cheqaqmi, Diospa ñawpaqenpiqa ch'uyan kani, nispa. 5¡May kusachá kanman Dios kutichimusunkiman chayqa! ¡May kusachá kanman qan contra rimarimunman chayqa! 6¡May kusachá kanman Diosqa pakasqa yachaymanta rikuchisunkiman chayqa! Yachayqa ancha musphanan, iskay uyayoqmi, hukkaq uyallantan reqsinki, hukkaq uyantaqa manan reqsinkiraqchu. Allinta yachakuy: Diosqa manan llapan huchaykiman hinaraqchu muchuchishasunki. 7¿Diospa pakasqa yuyayninman aypayta atiwaqchu? ¿Tukuy-atiyniyoqpa hatun-kayninta entiendeyta atiwaqchu? 8Chaykunaqa hanaq pachamantapas aswan alton, qanqa, ¿imatan yachawaq? Chaykunaqa Ukhu-pachamantapas aswan ukhun, qanqa, ¿imatan yachawaq? 9Chaykunaqa hallp'a pachamantapas aswan hatunpunin, chaykunaqa lamar-qochamantapas aswan anchopunin. 10Diosqa hamuspan carcelman wisq'asunkiman, juzganamanmi chaninchanankupaq apasunkiman, ¿pitaq Diostari hark'ayta atinman? 11Payqa yachanmi mayqenchus llulla kasqanta, payqa rikunmi mana chaninkunata, icha, ¿hinallatachu qhawarinman? 12Mana yuyayniyoq runaq, yuyayniyoq kayninqa may sasan, salqa asnomanta runaq naceyninpas sinchi sasan. 13Chaytukuywanpas yuyaykukuy cheqaqkaq yuyayta, Diosmanta mañakuy yanapanasuykipaq, 14hucha q'epintin kashaspaqa wikch'upuy, ama munaychu mana chanin ruwaykuna wasiykipi kananta. 15Chay hinapin, ch'uya kaspayki wichayman qhawariyta atinki, mana imata manchakuspataq qaqata sayanki. 16Muchusqaykikunatapas pasaqta qonqapunki, unu chinkaykapuqta hinallañan yuyarinki. 17Kuskan p'unchaypi inti k'anchariy hinan kawsayniyki k'ancharinqa, laqhayaqmi pacha illariyman tukupunqa. 18Suyakuy kasqanrayku sonqopas-sonqo kawsakunki, Diospa waqaychasqanpunin misk'ita puñukunki. 19Manapuniñan pipas mancharichisunkichu samakuqtiyki, askha runan amigoyki kayta munanqaku. 20Millay runaqqa ñawinpas tutayanqan, ayqenanpaqpas manan maypas kanqachu, payqa wañuyllatañan suyakunqa, nispa.


text: 1Sapa kuraj kaj sacerdoteqa runas ukhumanta ajllasqa kaspa, churasqa kashan runaspa sutimpi ima ruwana kajta ruwanapaj. Payqa jaywanasta sutinkupi jaywan, jinallataj jucharayku uywa wañuchisqa q'olachinastapis. 2Mana yachajkunata, pantasqa kajkunatapis chay sacerdoteqa atin khuyayta, paypis pisi kallpawan p'achallisqa kasqanrayku. 3Ajina pisi kallpa kasqanrayku, paypa juchasninrayku uywa wañuchisqasta jaywan. Jinallatataj runaspa juchasninkuraykupis jaywanan tiyan. 4Mana pipis jatunchakuspa pay kikinta kuraj kaj sacerdote kanampaj churakunchu. Manachayqa Diospuni payta wajyanan tiyan, imaynatachus Aaronta wajyarqa, ajinata. 5Ajinata Cristopis mana jatunchakorqachu Pay kikin kuraj kaj sacerdote kanampaj churakuspa. Manachayrí Diospuni Payman nerqa: Qan Churiy kanki. Kunan yumarqayki, nispa. 6Wajnejpipis nillantaj: Qanqa wiñaypaj sacerdote kanki, Melquisedecpa t'aqanman jina, nispa. 7Jesusqa kay pachallapiraj kawsashaspa, qhapariywan, waqaywan mañakorqapuni Diosmanta, pichus atiyniyoj karqa wañuymanta salvanampaj, chaymanta. Jinataj tukuy sonqo k'umuykukusqanrayku Diosqa mañakusqanta uyarerqa. 8Diospa Churin kashaspapis, ñak'arisqanrayku kasukoj kayta yacharqa. 9Chaypaj jina allin wakichisqa kaspa, churasqa karqa Payta tukuy kasojkunaman wiñay kawsay salvacionta qonampaj. 10Diostaj Payta kuraj kaj sacerdoteta suticharqa, Melquisedecpa t'aqanman jina. 11Chaymantaqa ashkhataraj ninayku tiyan, chaytaj mana sut'inchay atina jinallachu. Qankunatajrí mana usqhayllata entiendeyta atinkichejchu. 12Unaymantapacha creesqaykichejrayku, yachachejkunaña kanaykichej karqa. Kunantajrí watejmanta yachachinaraj kankichej, Diospa Simi Nisqanmanta qallariy yachachinasta. Qankunaqa wawas jinaman kutispa, lechellapajraj kankichej, mana khamuna mikhunapajrajchu. 13Pichus lechellawanraj kawsajqa wawallaraj kasqanrayku, mana yachanchu imachus Diospa cheqan kaj yachachiynin kasqanta. 14Khamuna mikhuyrí wiñay tukusqa runaspajña. Paykunaqa sapa p'unchay ruwasqankurayku, yachasqa kanku reparanankupaj imachus allin, imatajchus mana allin kasqanta.


text: 1Warmikuna, qamkunapas qosaykichiktayá kasuychik, chaynapim Diospa palabranpi mana iñiq qosakunapas mana rimapayachkasqalla allin kawsasqaykichikwan iñikunqaku. 2Respetowan allin kawsasqaykichikta qawaspam iñikunqaku. 3Qamkunapa sumaq kaynikichikqa kachun amayá hawallaykichikpichu, chukchaykichik ñaqchapakuyllapichu nitaq qorimanta alhajakunawan churakuyllapichu nitaq fino pachawan churakuyllapichu. 4Suma-sumaq kaynikichikqa sonqoykichikmantayá lloqsimuchun, chayna hawkalla kawsakuspam sumaqllaña espirituyoq kankichik, chayna kawsakuyqa mana tukuq kasqanraykum Diospa allin qawasqan. 5Ñawpaq tiempokunapipas chaynam karqa Diosllapaqña kawsaq warmikunapa sumaq kayninqa, Diospi confiakuspam qosankuta kasuqku. 6Sarapas Abrahamtam kasurqa “señorniy” nispan. Qamkunapas allinta ruraspaykichikqa paypa castan hinam kankichik, manam imatapas manchakunkichikchu. 7Qosakunapas warmikichikwanyá allinllata kawsaychik. Paykunataqa pakiq vasota hinayá cuidaychik Diospa favorninmanta herencia chaskiqmasikichik kasqanrayku chaynapi mañakusqaykichikta Dios uyarinanpaq. 8Qamkunaqa llapallaykichikyá kawsakuychik huk sonqolla, sientinakuspa, kuyanakuspa, llakipayanakuspa hinaspa humillakuspa. 9Amayá kutichinakuychikpas mana allinwankamachu nitaq insultowanchu, aswanqa bendecinakuychikyá. Diosqa qayasurqankichik bendicionninta chaskinaykichikpaqmi. 10Chaynaqa: Pipas vidanta kuyaq runaqa hinaspa kusikuyta munaq runaqa mana allintaqa amayá rimachunchu, engañotaqa amayá rimachunchu. 11Mana allinta saqeruspanyá allinllataña rurachun. Hawka kawsayta maskaspanyá chaynataña kawsachun. 12Señorqa cuidachkanmi allin ruraq runakunataqa. Señorqa uyarinmi mañakusqankutaqa. Payqa mana allin ruraqkunapa contranpim kachkan. 13¿Yaqachum pipas imanasunkichikman allinllata rurachkaptikichikqa? 14Allin rurasqaykichikmanta ñakarispaqa mayna kusisqam kankichik, amayá manchakuychikchu pitapas nitaq hukmanyaychikchu. 15Aswanqa Señorninchik Cristo chuya kasqantayá sonqoykichikwan reqsikuychik, hinaspayá tukuy tiempo listolla kaychik imam creesqaykichikmanta tapusuptikichik clarota contestakunaykichikpaq, chaytaqa ruraychik humillakuspayá hinaspa respetowanyá. 16Allin concienciayoqyá kawsakuychik chaynapi Cristoman iñisqaykichikrayku contraykichikpi kaqkuna rimasqankumanta huk punchaw penqakunankupaq. 17Dios munaptinqa allin rurasqaykichikmanta ñakariyqa allinmi, mana allin rurasqaykichikmanta ñakariymi ichaqa mana allinchu. 18Cristopas chulla kutillatam ñakarirqa ñoqanchikpa huchanchikmanta. Payqa karqa mana huchayoqmi ichaqa mana allin runakunata Diosman pusawananchikpaqmi ñakarirqa. Aychapi wañukuchkaspapas espiritupa yanapakuyninwanmi kawsarimurqa. 19Espiritupi rispanmi willamurqa preso kaq espiritukunamanpas. 20Paykunam pacienciawan Dios suyachkaptinpas mana kasukurqakuchu buqueta Noey ruranankama. Buquepiqa pusaq runakunallam yakumanta salvakurqaku. 21Chay yakum rikchakun bautizakuna yakuman, chaywanmi ñoqanchikpas salvasqa kanchik. Bautismoqa manam cuerponchiktaqa limpianchu, chaywanqa Diostam mañakunchik conciencianchikta limpiawananchikpaq, salvawanchikqa Jesucristopa kawsarimusqanwanmi. 22Paymi wicharirqa hanaq pachaman hinaspam kachkan Diospa alleqninpi, paytam kasukun angelkunapas, autoridadkunapas chaynataq atiyniyoqkunapas


text: 1Patronkuna, qankunapas servisuqniykichis runakunataqa allinta trataychis, hinallataq paykunawanqa justo ima kaychis. Yuyariychisyá, qankunapa patronniykichispas cielopin kashan; payqa Señorninchis Jesucriston. (Paymanmi qankunapas cuentata qonkichis). 2Qankunaqa rikch'an-rikch'an hinalla kaspaykichis, Diosmanta tuta p'unchaw mañakuychis. Hinaspapas amayá qonqaychishchu Diosman gracias qoytaqa. 3Hinaspapas qankunaqa noqaykupaqpas Diosmanta mañakuychis, saynapi Jesucristomanta allin willakuykunata willakuqtiyku, pipas ama hark'awanankupaq, aswanqa willakuqtiyku dejaykuwanankupaq. Noqaqa Jesucristomanta willakusqayraykun, kay carcelpi kunan preso kashani. 4Chayraykuyá qankunaqa Diosmanta noqapaq mañapuwaychis, Jesucristomanta runakunaman allin clarota willanaypaq. Saynata ruwanaypaqmi Diosqa obligawaspa noqata kamachiwaran. 5Qankunaqa Jesucristopi mana creeq runakunawan kaspaykichisqa, allinta piensaspayá, aswan allin willakuykunamanta paykunawan parlaychis, tiempoykichista ama usuchispaykichis. 6Hinaspapas qankunaqa amayá k'araqtachu rimaychis; aswanqa allin kaqkunamantayá allin kaqta imatapas rimaychis. Hinallataq imata tapusuqtiykichispas, allinta piensaspa, sumaq llamp'u sonqowan sapankamankuta contestaychis. 7Diosta allinta serviq Tíquico sutiyoq wawqenchismi qankunaman willasunkichis noqamanta. Paymi noqata yanapawaran tukuy ruwasqaypi. Hinallataqmi paywanqa kushka Diostapas servirayku. 8Chayraykun noqaqa wawqenchis Tiquicota qankunaman mandamushaykichis, kallpanchasunaykichispaq, hinallataq noqaykumanta qankunaman willasunaykichispaq ima. 9Hinaspapas wawqenchis Tiquicowan kushkan hamushan iglesiaykichismanta kaq khuyasqay wawqenchis Onesimopas. Paypas Señorninchis Jesucristopin anchata confian. Paykunan qankunamanqa willasunkichis, noqayku kaypi imayna pasasqaykumanta. 10Noqawan presomasiy kaq wawqenchis Aristarcon saludota qankunaman apachimushasunkichis. Saynallataqmi wawqenchis Bernabeypa primon Marcospas saludota apachimushasunkichis. Noqaqa ñan qankunataqa kamachiraykichishña, sichus wawqenchis Marcos qankunaman visitamusuqtiykichisqa, allinta chashkiykunaykichispaq. 11Saynallataqmi Justowan sutichasqa wawqenchis Jesuspas qankunaman saludota apachimusunkichis. Jesucristopi creeq Israel nacionniyoq runakunamantaqa paykunallan yanapawaranku, Diosmanta allin willakuykunata runakunaman willakuqtiyqa. Hinaspapas noqataqa anchatan paykunaqa kallpanchawaranku. 12Saynallataqmi qankunapa iglesiaykichismanta, Epafras sutiyoq wawqenchispas qankunaman saludota apachimusunkichis. Hinaspapas payqa sapa kutinmi qankunapaq Diosmanta mañakushan, saynapi Señorninchis Jesucristopi iñispa firme sayanaykichispaq, Diospa munasqanman hina imatapas ruwanaykichispaq, huchakunamanpas ama urmanaykichispaq, hinallataq tukuy sonqoykichiswan Diosta servinaykichispaq ima. 13Chaytaqa noqapunin rikuni, imaynatas wawqenchis Epafrasqa qankunarayku preocupakusqanta. Hinaspapas payqa preocupakullantaqmi Hierápolis llaqtapi, hinallataq Laodicea llaqtapi kaq wawqenchiskunamantapas. 14Saynallataqmi wawqenchis Demaspas, hinallataq khuyakusqay wawqenchis médico Lucaspas qankunaman saludota apachimushasunkichis. 15Saynallataqyá qankunapas noqapa parteymanta, Laodicea llaqtapi wawqenchiskunata saludaykapuwaychis. Saynallataq hermananchis Ninfastapas, hinallataq paypa wasinpi huñunakuspa, Diosta serviqkunatapas saludaykapuwaychis. 16Qankunaqa kay carta apachimusqayta leeruspaqa, Laodicea llaqtapi wawqe pananchiskunamanyá apachiychis, saynapi paykunapas kay cartata leenankupaq, hinallataq paykunaman carta apachisqayta leeruqtinku, paykunamanta chay carta qankunaman chayamuqtin, qankunapas leenaykichispaq. 17Wawqenchis Arquipota niychis, Señorninchis Jesucristopa encargasqan obrapi allinta llank'ananpaq. 18Kaytaqa noqa kikiypunin makiywan qankunaman escribimushaykichis: “Qankunaqa yuyariychisyá, noqaqa carcelpin preso kashani. Noqaqa Diosmantan mañakushani, qankunata khuyapayaspa tukuy imapi yanapasunaykichispaq”. Amén.